Катрин Пужоль: “Марказий Осиёда Европа Иттифоқи АҚШдан кўра саҳоватлироқ” - Фарғона.Ру ахборот агентлиги\n00:02 msk, 23 Сентябрь 2020\nКатрин Пужоль: “Марказий Осиёда Европа Иттифоқи АҚШдан кўра саҳоватлироқ”\n11.07.2007 21:27 msk\nЭ. Қобулов суҳбатлашди\n26-28 июнь кунлари Хўжандда ўтган “Марказий Осиё учун ҳамкорлик ва интеграция лойиҳалари: қиёсий таҳлил, имконият ва истиқболлар” халқаро анжумани иштирокчиларидан бири Париждаги Шарқ тиллари ва ҳазораси институтининг Марказий Осиё тарихи профессори, Марказий Осиёни тадқиқ қилиш Европа жамияти (ESCAS) президенти Катрин Пужоль бўлганди. Катрин Пужоль йигирма беш йилдан буён Марказий Осиёни ўрганиш билан шуғулланади, минтақанинг барча мамлакатларида бир неча маротаба бўлган.\nФарғона.Ру: - Энергия ташувчиларга қизиқишдан ташқари Европа билан Марказий Осиёни нима боғлаб туради?\nКатрин Пужоль: - Европа (хусусан, Франциянинг ҳам) билан Марказий Осиё алоқалари бу асрда ҳам, ўтган асрда ҳам пайдо бўлган эмас. Бунга беш-олти аср бўлиб қолди. Марказий Осиё ҳақида Монтень, Монтескье, Вольтер ва бошқа европалик муаллифлар ёзганлар. Масалан, Амир Темурга қизиқиш доим катта бўлган. Ундан ташқари, Осиё европаликлар учун ҳар доим Бухоро, Самарқанд, Ипак йўли жойлашган сирли мамлакат, афсонавор ўлка бўлиб келган...\nФарғона.Ру: - Агар замонавий тарих ҳақида, бугунги кун ҳақида гапирилса-чи? Яқиндагина Европа Иттифоқи Марказий Осиёга нисбатан янги стратегиясини эълон қилди...\nКатрин Пужоль: - Гап фақат энергия ташувчилар ҳақидагина бораётгани йўқ, гарчи бу ерда, ҳақиқатан ҳам, бугун ва яқин келажакда эҳтиёж сезажагимиз нефть ва газ заҳиралари бўлса-да. Европа минтақани ўраб турган Россия, Хитой, Эрон ва бошқа мамлакатлар қатори бу ерда мустақил ўйинчи бўлишни истайди. Марказий Осиёда ва қўшни мамлакатларда сайёра аҳолисининг улкан қисми яшайди, бу эса бозор деганидир. Устига устак, албатта, Европани хавфсизлик муаммолари ташвишлантиради, минтақа эса Европа учун муайян муаммолар манбаи бўлмиш Афғонистон билан қўшни. Гарчи бу минтақа Европадан анча олисда жойлашган бўлса-да, Евроиттифоқ бу ерда барқарорлик бўлишидан манфаатдор. Бунга банг моддалари тарқалиши муаммосини ҳам қўшсангиз, биз, яъни европаликларнинг бу минтақага эътибор билан қарашга мажбурлигимизни тушунасиз. Агар Марказий Осиё мамлакатларига ёрдам берилмаса, бундан ҳеч кимга яхши бўлмайди.\nФарғона.Ру: - “Марказий Осиё” деб аталган бу сиёсий майдонда Қўшма Штатлар Евроиттифоқ учун иттифоқчими ёки рақиб?\nКатрин Пужоль: - Албатта, рақиб. АҚШ аллақачон минтақани ўз манфаатлари ҳудуди деб эълон қилган, уларни, энг аввало, ўз хавфсизлиги масаласи ташвишлантиради. Америкаликлар айтаётгандай, Катта Марказий Осиё юзасидан Қўшма Штатлар билан Европанинг режалари кўп жиҳатдан бир-бирига мос келмайди. Евроиттифоқ минтақада анчадан буён ҳозир, аммо бу ҳозирлик даражаси пастроқ.\nФарғона.Ру: - Сиз АҚШ минтақада Евроиттифоқ учун рақиб эканини айтдингиз, ундай бўлса унинг муҳтамал ҳамкорлари ёки иттифоқчилари борми? Хитойми? Россиями? Шанхай Ҳамкорлик Ташкилотими?\nКатрин Пужоль: - Қийин савол... Европа Иттифоқи, моҳиятан, мустақил ўйинчи. Аммо, писандасиз айтадиган бўлсак, агар у яхлит бир мамлакат бўлганида эди, у ҳамкор ёки иттифоқчи бўла олган бўларди. Ҳозирча Евроиттифоқни яхлит бир узв (организм) сифатида тасаввур этиш қийин. У ўсаяпти, янги аъзолар қабул қилаяпти. Бунинг устига, бошқа давлатлар ҳам уни айнан шу шаклда қабул қилмаяптилар. Улар учун ҳозирча алоҳида Франция, Германия, Италия, бошқа мамлакатлар бор. Аммо яна қайтараман: агар Евроиттифоқ ягона узвга айланолса, гарчи бу қийин кечадиган ва узоқ жараён эса-да, у мутлақо мустақил ўйинчи сифатида чиқа бошлайди. Ҳолбуки, иттифоқчилар ҳар доим ҳам керак. Россия, Европа энергия таъминоти унга боғлиқ бўлгани учун, мақбулроқ иттифоқчи бўлиб ҳисобланади... Хитой-чи? Бу энди мутлақо бошқа масала.\nШҲТ юзасидан шуни айтишим мумкинки (бу менинг шахсий фикрим), Шанхай Ҳамкорлик Ташкилоти бирикмаси ҳамма воқеалардан хабардор бўлган сиёсатчилар, журналистлардан фарқли равишда оддий европалик учун кўп нарсани англатмайди. Аввал-бошда, ташкилот фақат Хитой ва Россияни бирлаштирган пайтда унга алоҳида қизиқиш билан қаралмасди. Аммо ҳозир ШҲТ Қўшма Штатлар гегемонлигига қарши кўп қутбли дунё учун чиқаётган бир пайтда унга нисбатан қизиқиш тез ортиб бораяпти. Бунинг устига Туркманистон, Эрон ва Покистон каби мамлакатларнинг ҳам ташкилотга кириш эҳтимоли ҳақида гапира бошланди. Бунақа ташкилот билан ҳисоблашмай бўлмайди, у билан ҳамкорлик қилиш керак. Ташкилот қандай кенгайишини, интеграция жараёнини қандай кечишини, янги аъзолар эскилари билан қандай алоқада бўлишларини, ШҲТнинг бутун ҳамкорлик фақат террорчиликка қарши кураш бўйича ахборот алмашишдангина иборат бўлган мавжуд чегарадан чиқа олиш-олмаслигини кўриш керак... Агар ташкилотга аъзо мамлакатлар янада тиғизроқ иқтисодий алоқаларга киришсалар, у ҳолда ШҲТ ҳозиргидан кўра кўпроқ эътиборга эга бўлиши мумкин. Ҳозирча эса унинг қандай ривожланаётганини кузатиб туришдан бошқа чора йўқ.\nФарғона.Ру: - Қўшма Штатлар Марказий Осиё ҳақида ўз манфаатлари ҳудуди ўлароқ гапирар эканлар, Марказий Осиёга моддий ёрдам кўрсатаяптилар. Европа Иттифоқининг ёрдами эса анча кам...\nКатрин Пужоль: - Мутлақо ундай эмас. Аслида Евроиттифоқ минтақа мамлакатларига АҚШдан кўра кўпроқ пул сарфлаган. Мен ҳозир сизга аниқ рақамларни айтиб беролмайман, аммо сиз ўзингиз буни, айтайлик, Интернетдан текшириб, Европа Иттифоқининг БМТдан кўра кўпроқ пул берганига амин бўлишингиз мумкин. АҚШ БМТнинг бир қисми, холос. Шунчаки, Қўшма Штатлар яхши таассурот қолдириш юзасидан бой тажрибага эгалар. Уларнинг юлдузли йўл-йўл байроғи қандай кўринишга эга эканини ҳар бир одам билади, аммо оқ юлдузлар жойлаштирилган ҳаворанг мато Европа Иттифоқи байроғи эканини ҳамма ҳам билавермайди. Америкаликлар анча айёрлик билан иш юритадилар, улар БМТ бу Американинг ўзи дея кўрсатишга ҳаракат қиладилар. Яъни БМТ ёрдами деганда одамларнинг эсига АҚШ тушади, Европанинг ёрдамини эса нимагадир унутиб юборадилар. Бу бизнинг, яъни европаликларнинг фожеамиз бўлса керак. Биз ҳам америкаликлар сингари ўзимиз ҳақимизда кўпроқ гапиришимиз, одамларга Европа Иттифоқининг нима экани-ю, у Марказий Осиёга қандай ёрдам бераётганини тушунтиришимиз керакка ўхшайди.


Абу Ҳомид Ғазззолий ва соғлом бола тарбияси – .:: Xadicha.uz\nАбу Ҳомид Ғазззолий ва соғлом бола тарбияси\nКелажагимизнинг қандай бўлиши ҳозирги кунда биз тарбиялаётган ёшларга боғлиқ бўлиб, уларни муқаддас динимиз кўрсатмалари ва улуғ аждодларимиз асарларида баён қилинган тавсиялар билан тарбиялаб бориш ҳар бир ота-она эътибор бериши керак бўлган муҳим жиҳатлардан ҳисобланади.\nАсарларидан бирини бола тарбиясига бағишлаган ва унинг исмини берган ягона мутафаккир “Айюҳал валад” асар муаллифи – Абу Ҳомид Ғаззолийдир. Ушбу асарида боланинг шахсий, руҳий ва ижтимоий тарбияси содда тил ва осон усуллар билан ёритилган бўлиб, умумий мавзуси ахлоқ ва одоб бўлган бошқа асарларида ҳам соғлом бола ва бола тарбиясига катта ўрин ажратилган. Улуғ мутафаккирнинг бу асарларида бугунги кунда ҳам замонавий педагоглар учун керакли гўзал ўгитлар ва тарбия усуллари ўртага ташланган. Ғаззолий бола тарбияси билан боғлиқ қоидаларни бир томондан, Қуръон ва ҳадислардан, бошқа томондан ақл ва тажриба билан собит бўлган, кўпчилик томонидан маъқулланган ҳаёт ҳақиқатларидан фойдаланади, тарихга мурожаат қилади, пайғамбарларнинг, олим ва улуғ кишиларнинг ҳаётларига ва уларнинг намунали яшаш тарзига эътиборини қаратади.\nҒаззолийга кўра, бола туғилишидан ахлоқ ва тарбия жиҳатидан нейтралдир, яъни “боланинг қалби соф бир жавҳардирки, ҳар турли нақш ва расмдан холи, фақат нақшланадиган ҳар нарсани қабул қилишга қулай ва ўзига йўналган ҳар нарсага майл кўрсатадиган ҳолатдадир”.\nҒаззолий боланинг шахсий ёки ижтимоий тарбияси билан боғлиқ бойлик ва фақирлик устида ҳам сўз юритади. Болага бой бўлишга тарғиб этиш билан бирга, озгина бойлик ичида фақирликни ҳам ўргатиш керак дейилади.\nОиласи ва уйидан сўнг боланинг айни даражада аҳамиятли ва тарбияланиши ва ахлоқийлашувига сабаб бўлган ташкилот бу мактабдир. Фарзанд тарбиясида мактабдаги ўқитувчи ва тарбиячилар ота ва она каби аҳамиятлидир. Ғаззолий ўқувчиларнинг болалар устида тарбиячи ролини жуда аҳамиятли эканини таъкидлагандан сўнгра, уларнинг болаларга қандай муносабатда бўлишлари мисоллар билан тушунтириб беради. Уларнинг қисқача мазмуни қуйидагича баён қилиш мумкиндир:\n1. Ўқитувчи ўқувчига нисбатан шафқатли ва марҳаматли бўлиши керак, уни ўз авлоди каби қабул қилиб, ҳаракат қилиши керак.\n2. Ўқитувчи ўқувчиларни ўзига нисбатан миннат туйғусини олиб ташлаши керак, уларга нисбатан фазилатли бўлиши керак.\n3. Ўқувчига қилиниши керак бўлган ҳар насиҳатни очиқча ва ғурурига текизилмасдан ўргатиши керакдир.\n4. Ўргатиш бу дақиқ бир санъат бўлиб, ўқувчининг хатоларидан марҳамат ва танбеҳ йўли билан воз кечиш керак, бунда ҳеч ким озорланмаслик керак. Бўлмаса ҳамманинг олдида қилинган жазо ва таъзирлар болада мажбурият ҳиссини ва уятчанлик туйғусини уйғотади.\n5. Баъзи илм ва мавзуларини билмаган ўқитувчи бу илмларни бола олдида ёмонламаслик керак.\n6. Ўқувчининг қудрат ва истеъдодини эътиборга олиб, илм ўргатиши керак. Албатта болага жуда кўп нарсаларни юклаш болани бу илмдан безиб, юз ўгиришига олиб келади. Ҳозирда замонавий бола тарбиясида унинг заковати ва истеъдодини аниқлаш учун тестлар ишлаб чиқилган ва улардан самарали фойдаланилмоқда.\n7. Закий бўлмаган болаларга уларнинг англай олишлари даражасида аниқ ва равшан талқинларда ва мисолларда дарс бериш керак.\n8. Ўқитувчи илми билан омил бўлмоғи керак, ўргатган нарсаларга ўзи ҳам амал қилмоғи керак, токи ўқувчига ўрнак бўлсин. Албатта ўргатишда тақлиднинг ҳам аҳамияти бордир.\nХулосада шуни айтиш мумкинки, бола ота-онаси ҳузуридаги омонатдир. Унинг қалби покиза гавҳар бўлиб, ҳар қандай нақшни қабул қилаверади. Агар яхшиликка ўргатилса, ўшандай ўсади ва унинг савобига ота-онаси ва мураббий-устозлари шерик бўладилар. Шунинг учун катталаримиз ҳамиша соғлом бола тарбиясига ҳар томонлама эътибор қаратишлари муҳим бўлиб, бунда буюк алломаларимизнинг қарашларидан самарали фойдаланишимиз бизга катта ёрдам беради.\nА.Сайдахмедова – Хадичаи Кубро аёл-қизлар\nўрта махсус ислом билим юрти ўқув ишлари бўйича мудира ўринбосари


Жиззахда боғча ўтказган тадбирда уч ёшли бола сувга чўкиб ўлди\n15 декабр 2019, Тошкент вақти: 18:17\nЎзбекистоннинг Жиззах вилояти Дўстлик туман прокуратураси уч ёшли боғча тарбияланувчисининг сувга чўкиб ўлгани юзасидан суриштирув ишларини олиб бормоқда. Ҳодиса шу ой ўрталарида Дўстлик туманининг Манас қишлоғида кучли оқимли лоток ариқда ўтказилган “Нептун” тадбири пайтида рўй берган.\nОзодликка маълум бўлишича, Жиззах вилоятининг Дўстлик туманидаги “Айчурек” болалар боғчаси “Нептун” байрами муносабати билан 17 август куни болаларни тумандан ўтувчи лотоқ ариққа чўмилтиргани олиб борган.\nЙигирмадан зиёд болани орасида бўлган уч ёшли Шаҳбоз Тўйчибоев сувга чўкиб кетган.\nБоланинг жасади у чўккан жойдан 700 метр нарида, сув тубидан топилган.\nБоланинг ўлимида боғча раҳбариятини айблаган Шаҳбознинг яқинлари прокуратурадан уларни жазога тортишни талаб қилмоқда.\n– Улар биздан сўрамасдан болаларни чуқурлиги бир ярим-икки метр бўлган кучли оқимли ариққа чўмилтиргани олиб борган. Шаҳбоз сузишни билмасди. Тарбиячилар қарамаган. Кучли сув оқими болани олиб кетган. Биринчидан, сассиқ, лойқа сувли ариқ. Иккинчидан, бу тадбир хавфсизлик қоидаларига ҳам мутлақо зид тарзда ўтказилган. Кучли оқимли ариққа боғча болаларини чўмилтиргани олиб бориб бўладими? У ерда биринчи ёрдам кўрсатувчи ҳамшира ҳам бўлмаган, - дейди Озодлик билан суҳбатда чўкиб кетган боланинг исми сир қолишини истаган қариндошларидан бири.\nОзодлик "Айчурек" болалар боғчаси маъмуриятидан Шаҳбоз ўлими бўйича изоҳ ололмади.\nҲозирда Дўстлик тумани прокуратураси боғча мудираси ва тарбияланувчиларини боланинг ўлимига жавобгар сифатида сўроқ қилмоқда.\nПрокуратура мулозимининг айтишича, тергов бола қандай қилиб чуқурлиги бир ярим метр бўлган ариққа оқиб кетган, боғча тарбиячилари нима сабабдан буни вақтида пайқамаган ва ҳалокат олдини олмаган, сузишни билмайдиган болага нега хавфсизлик чамбарагисиз сувга тушишига рухсат берилган ва нега боғча раҳбарияти хавфсизлик қоидаларига зид тарзда оқиб турган ариқда сув тадбири ўтказган, каби саволларга жавоб изламоқда.\nЖиззах вилояти Дўстлик тумани прокуратурасидагилар мазкур ҳодиса юзасидан суриштирув ҳануз давом этаётгани ва хулоса чиқаришга эрта эканини айтишди.


Ўзбекистон президенти трансплантология ва биоматериаллар тўғрисида қонун қабул қилишни топширди - Anhor\nAnhor Все посты Ўзбекистон президенти трансплантология ва биоматериаллар тўғрисида қонун қабул қилишни топширди\nЎзбекистон президенти Олий Мажлис Қонунчилик палатаси ва Сенатига трансплантология тўғрисида ва биоматериаллар тўғрисидаги қонуннинг қабул қилинишини таъминлашни топширди. Бу ҳақда “Болалар онкологиясининг долзарб муаммолари ва уларни ҳал қилиш йўллари” мавзусида давра суҳбатида соғлиқни сақлаш вазирининг ўринбосари Элмира Боситхонова маълум қилди, дея хабар беради Anhor.uz мухбири.\n“Аъзолар, тўқималар ва (ёки) инсон ҳужайралари трансплантологияси тўғрисида”ги қонун лойиҳаси Қонунчилик палатаси томонидан 2018 йил июль ойида биринчи ўқишда қабул қилинганди. Қонун лойиҳасининг кейинги тақдири номаълум.\nТадбирда ота-оналар фарзандларига тўғри ташҳис қўйилиши учун биоматериални ноқонуний равишда олиб чиқишга мажбур экани қайд этилди. “Биоматериални олиб ўтиш ва олиб чиқишни тақиқланйдиган ҳеч қандай конкрет қонун ҳужжати йўқ”, – дея қайд этади болалар гематолог-шифокори Сапура Ибрагимова. Бу соҳа қонунчиликнинг “хом” зонаси бўлиб қолмоқда.\nШифокорнинг сўзларига кўра, агар ўткир лейкозга шубҳа бўлса, унда цитокимё қилинади, аммо “бу эски методлар”.\n«Уёғига олий пилотаж келади – молекуляр ва генетик диагностика. Чунки препаратлар мақсадли равишда таъсир кўрсатади. Ўзбекистонда генетик диагностика қилинмайди. Агар фарзандингизни қутқармоқчи бўлсангиз, демак ўсма таркибини аниқлашингиз керак».\nСапура Ибрагимова агар диагнох нотўғри қўйилса ва нотўғри даволаш ишлари бошланган бўлса, бола ҳеч қачон тузалмаслигини қайд этади.\n«Шундай қилиб, боладан тузалиш имкониятини олиб қўйишади. Агар бола нотўғри даволаш курсини олса, резистент ҳужайралар пайдо бўлади, кейин касалликни даволашнинг имкони бўлмайди. Агар даволаш ишлари тўғри олиб борилса, тузалиш 80% га юз беради, агар нотўғри олиб борилса – у бир неча йил яшайди, кейин жон беради».\nШифокорнинг қайд этишича, Германия – болаларда саратонни даволаш бўйича намуна. «Агар бемор Берлиндаги касалхонага тушса, қонунчиликка кўра иккинчи марказ ташҳисни тасдиқлаши шарт. Параллел тарзда таҳлиллар Франкфуртга юборилади. Бу шифокорлик хатосини истисно қилиш учун зарур».\nСапура Ибрагимова масаланинг иқтисодий томонига эътибор қаратишга чақиради.\n«Барибир беморни даволашга пул сарфланади, шунинг учун агар улар тўғри сарфланса, у тузалади ва жамиятнинг тўлақонли аъзосига айланади. Агар бундай бўлмаса, 4-5 йил паллиатив терапия ўтказилади, тиббиёт ресурслари шунга кетади, натижаси эса бўлмайди».\nБундан ташқари, онкологик ва гематологик касалликларга эга беморларни даволаш учун зарур бўлган хорижий дориларни рўйхатдан ўтказиш масаласи ҳам муҳокама қилинди.\n«Биз дориларни имтиёзли рўйхатдан ўтказиш ҳақидаги масалани кўтаряпмиз», – дейди Сапура Ибрагимова. «Ахир донали препаратлар ҳам бор, чунки касалликлар орфан ҳисобланади. Биз ҳали рўйхатдан ўтмаган дори воситаларини қўллаш тартиби ҳақидаги масалани ҳам кўтармоқчимиз. Бу Россия Федерациясида қандай қилинади? Клиника директори ёки шифокори ва мутахассислар бошчилигида шифокорлар консилиуми ташкил қилинади. Фармакология қўмитасининг рухсати билан дори олиб кирилади».\nРеспублика ихтисослашган гематология илмий-амалий тиббий маркази директорининг ўринбосари Элдор Исҳоқов онкология ва гематология қай даража ривожланганига қараб мамлакатдаги бутун тиббиёт ривожи ҳақида фикр юритиш мумкин.\n«Юқори натижадорликка эришиш учун биргина шифокрларимизнинг иштиёқи етарли эмас. Кучли моддий-техникавий база бўлиши зарур. Буларнинг ҳаммаси маблағга бориб тақалади. Президентнинг 4592-сонли қарори молиялаштиришни қайта кўриб чиқишга қаратилган. Чунки маблағларсиз адекват диагностика, дори препаратлари билан таъминлаш бўлмайди. Президент дориларни рўйхатдан ўтказиш процедурасини максимал даражада оптималлаштириш ва енгиллаштиришга кўрсатма берди. Мен, бизда рўйхатдан ўтказиш жараёнини чўзиб юбориши мумкин бўлган муайян бюрократик тизим борлигини тушунаман, албатта».\nРоссиянинг Д.Рогачёв номидаги Болалар гематологияси, онкологияси ва иммунологияси маркаўи директори Александр Румянцев марказ CAR-T терапияни ўтказувчи Россиядаги ягона муассаса эканини қайд этади. Бу қон саратонининг муайян турларини даволашнинг инновацион методи ҳисобланади, бунда беморнинг ўз лейкоцитлари генетик тарзда самаратон ҳужайраларини йўқ қилишга дастурлаштирилади. Румянцевнинг сўзларига кўра, марказда даволанаётган болаларнинг 50%да ремиссия юз берар экан. Ушбу терапиясиз болалар нобуд бўлади.\n«Бизга Ўзбекистондан мутахассислар келишига тайёрмиз, биз марказнинг моддий-техникавий топшириғини ишлаб чиқдик [муҳ. – Ўзбекистонда ташкил қилинаётган Болалар гематологияси, онкологияси ва клиник иммунологияси маркази]. Энг муҳими – марказ тузилмасини яхшилаб ўйлаш, агар зарур бўлса, мутахассисларни тайёрлаш», – дея қайд этади Александр Румянцев.\nРоссия Ўзбекистонга коронавирус диагностикаси учун тўпламлар жўнатди


Фронтдаги вазият: Донбассдаги украин ҳарбийлари артиллерия зарбалари остида\nРоссияпараст айирмачиларга қарши курашиб келаётган Украина кучлари Донбассдаги позицияларини 2014 йилдан буён эгаллаб турибди. Улар ҳамон мудофаани ушлаб туришибди, аммо энди онда-сонда бўладиган тўқнашувлар ўрнини кенг кўламли уруш эгаллаган. BBC мухбири фронт чизиғига бориб, украин ҳарбийларининг вазияти билан танишди.\nЛейтенант Денис Гордеев саккиз йилдан буён Донбассдаги айирмачиларга қарши курашади\nЛейтенант Денис Гордеев урушга кўникиб кетган, аммо бунақасига эмас. «Энди анча қийинлашди. Бизни бомбалашмоқда ва ҳар куни, ҳар соатда ракеталар билан ўққа тутишмоқда», дейди у.\nГордеев саккиз йилдан буён Донбассда Россия томонидан қўллаб-қувватланадиган айирмачилар билан жанг қилиб келади, аммо у ва унинг одамлари энди Россия армиясининг бутун кучига қарши туришига тўғри келмоқда.\nУч ҳафтадан ошиқ вақт муқаддам Киев атрофидан чекинган Россия Донбассни тўлиқ эгаллаб олиш мақсадида ўз ҳарбий амалиётларини Украина шарқига қаратди. Бу ерга Россия армиясининг кўплаб бўлинмалари олиб келинди.\nҒарбдагиларнинг баҳолашича, Россия регионга 76 та батальон тактик гуруҳларини жойлаштирган, уларнинг ҳар бири 800 нафар атрофида ҳарбийлардан иборат.\nҒарблик экспертларнинг қайд этишича, россиялик ҳарбийлар урушнинг биринчи босқичида йўл қўйилган хатолардан хулосалар чиқаришган. Бу энди улар қисқароқ фронтда ва бир қўмондонлик остида жанг қилишларига ёрдам беради.\nНатижада украин кучлари Донбассда 300 километрлик фронт линиясини ушлаб туриши қийин бўлмоқда. Улар аллақачон айрим позицияларидан чекинишган, катта эҳтимол билан, яқин кунларда янада кўпроқ позициялар бой берилади.\nРоссия кучлари разведка жанглари олиб боришмоқда ва бу орқали Украина мудофаасининг заиф нуқталари аниқлаб олинмоқда.\nҲозирча россиялик ҳарбийлар Изюм шаҳри жанубида ва Северодонецк ва Попасная шаҳарлари атрофида мустаҳкам ўрнашган. Россияликлар ҳали бирор жойда фронт чизиғини ёриб ўтмаган бўлишса-да, ҳужумлар бир неча йўналишларда олиб борилмоқда.\nЛейтенант Гордеев у ва унинг одамлари Россия қўшинларининг қайта гуруҳланиши оқибатларини ҳис қилаётганини айтган.\nBBC мухбирлари ташриф буюришидан бир кун олдин, 26 апрел кунги жангларда унинг бир одами ҳалок бўлган, беш нафари яраланган. Бу Украина кучларининг ҳар куни давом этаётган жанглардаги йўқотишларининг кичик бир қисми, расмий маълумотлар эса эълон қилинмаган. Мухбирлар яқин атрофдаги дала госпиталига кирмоқчи бўлишган, аммо уларни киритишмаган.\nБуни сўнгги кунларда кўп гапирилаётган Россия армиясининг йирик амалиёти бошланиши деб ҳисоблаш мумкинми ёки бу ҳали унинг дебочасими?\nҲозирча бунга аниқ жавоб йўқ. Айни вақтда Россия армияси асосан артиллерия ва ракеталардан фойдаланиб, украинлар мудофаасини заифлаштиришга интилмоқда. Айрим ҳарбий таҳлилчилар кенг кўламли юришлар ҳали олдинда эканини тахмин қилишмоқда.\nУкраина кучлари эса, жумладан лейтенант Гордеевнинг бўлинмаси, Ғарбдаги экспертлар Россия армияси сон жиҳатдан икки баробар кўплигини айтаётганига қарамай, ҳозирча мудофаани ушлаб турибди.\nЭкспертлар, шунингдек, Украина катта эҳтимол билан Россия армияси юриш қилиши қийин бўладиган муҳим шаҳарларни ҳимоя қилиш учун очиқ майдонлардаги ҳудудларни бой беришига тўғри келишини тан олишган.\nМухбирга лейтенант Гордеевнинг олдинги позициядаги жанглар вақтида қисқа муддатга нафас ростлаши учун мўлжалланган пунктини кўрсатишган. Бошқарув пунктида аскарлар ўзига хос ибодатхона ташкил этишган ва бу ерда ғалаба учун ибодат қилишади. Аммо бу жой одатдаги черковга ўхшамайди - бу ерда доимий равишда артиллерия зарбаларининг акс-садоси эшитилиб туради.\nОкопларга боришда Гордеев миномётлардан йўлланадиган зарбалар ва снайперлар ўқи доимий хавф солиб туриши ҳақида гапиради. Унинг олдинги позицияси Россия ҳарбийлари позициясидан 600 м масофада жойлашган.\nФронтдаги пейзаж очиқ қишлоқ ҳудудидан иборат, қаердадир дарахтлар орасига яшириниш мумкин. Ўқтин-ўқтин ўқотар қуролдан ўт очилиши овозлари эшитилиб туради.\n«Россияликлар тинимсиз Украина ҳудудига кириб келишмоқда. Ва биз улар қачон тўхташини билмаймиз. Биз уларнинг саёҳати қачон якунланишини билмаймиз», дейди лейтенант Гордеев. Урушгача у ҳуқуқшунос бўлган ва ҳозирда қачондир одатий ҳаёт тарзига қайтишига умид қилади. Аммо бугун, унинг сўзларига кўра, унинг учун асосийси - бу урушда ғалаба қилиш.\nДушман кўзидан панада бўлган окоплардаги кайфият нисбатан хотиржам, гарчи аскарларнинг ҳорғин юзида яқинда бўлиб ўтган сўнгги жангнинг танглиги акс этиб турган бўлса-да.\nАскарлар ўз қуролларининг бир қисмини кўрсатишади: советлар даврига мансуб, ҳозирга қадар бутун дунё бўйлаб қуролли можароларда қўлланиб келаётган йирик калибрли ДШК пулемётлари ва реактив гранатомётлар.\nБуларнинг аксари советлар даврида ишлаб чиқарилган эскирган қуроллар, аммо уларда Швеция-Британия маҳсулоти бўлмиш танкка қарши кўчма NLAW ракета мажмуаси.\nБританлар томонидан ишлаб чиқарилган танкка қарши ракета мажмуасини кўтариб турган украин аскари\nЛейтенант Гордеевнинг қўли остидагилардан бири уруш бошланишидан олдинроқ британ ҳарбийлари томонидан NLAW дан фойдаланишга ўргатилган. Лейтенантнинг сўзларига кўра, бундай ракета билан улар аллақачон Россия танкини яксон этишган.\n«Бизга шундай қуроллар керак», дея такрорлайди лейтенант Гордеев. Унинг сўзларига кўра, Россия - милитар (ҳарбийлашган) давлат, Украинанинг қурол ишлаб чиқариш қобилиятига эса путур етган. У уруш тақдири Ғарбнинг қурол етказиб бериш-бермаслигига боғлиқлигини таъкидлайди.\nЛейтенант Гордеев ўз ҳарбийларининг жанговар руҳи ҳамон юқори эканини тасдиқлайди: улар ватанни ҳимоя қилишмоқда.\nАммо президент Путин имкон қадар тезроқ ғалаба сифатида эълон қилиш учун қандайдир ютуқ керак - эҳтимол 9 май кунигача.\nВақт Украина фойдасига хизмат қилади — фақат Ғарбнинг қурол етказиб бериш оқими тўхтаб қолмаса ва украин армияси Россия қўшинларининг кундан кунга кучайиб бораётган ҳужумларини тўхтатиб турса.\nУкраинага Ғарб қуроллари етказилиши жанг майдонидаги вазиятни қандай ўзгартирмоқда?


Қиз кўриш | HikmatNuri\nCategory Archives: Қиз кўриш\nБу категорияда унаштирилаётган қиз ёки йигитнинг бир–бирларини қандай кўришлари ҳақидаги фавтолар билан танишасиз.\nТўйдан илгари қайлиқ билан кўришиш\nYanvar 28, 2011 Hikmat Nuri\tLeave a comment\nСавол: Шаръий никоҳ қилинган бироқ ҳануз жинсий алоқа қилинмаган бўлса, валийнинг урф-одат баҳонаси билан қизининг куёви билан кўришиши, у билан ёлғиз қолишини таъқиқлашга ҳаққи борми? Урф баҳонаси билан уйида бўлса ҳам, иккисининг ёлғиз қолишларини таъқиқлашга ҳаққи борми? Шу келиннинг қайнатасига юзиши очганидек, куёвнинг амакисига ҳам очиши жоизми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 4114):\nАввало, агар куёв қайлиғига шаръий никоҳни ўз рукнлари ва шартлари билан қилдирган бўлса ва гарчи одатларига кўра ҳануз тўйни қилиб эълон қилмаган бўлсалар ҳам, ўрталаридаги (бегоналик) бутунлай бекор бўлиб, куёвнинг келин билан бирга бўлиши ва ёлғиз қолиши жоиз бўлади.\nИккинчидан, келиннинг қайнатасига юзини очгани учун куёвнинг амакисига ҳам очиши жоиз эмас. Чунки қайнамаки ҳужжатларнинг умумий маъноларига кўра келин юзини очиши таъқиқланган эркаклар қаторига киради.\nҚизнинг уйига қаллиқнинг ҳадеб келавериши\nIyul 3, 2010 Hikmat Nuri\tLeave a comment\nСухандон: Миср Араб Жумҳуриятидан Наҳла М. Ҳ. шундай демоқда: Совчи қўйган йигитнинг қизнинг уйига ҳадеб келавериши жоизми? Қиз ҳам у келганида маҳрамлари билан бирга юзи ва икки кафтидан бошқа жойини кўрсатмай ҳижобда ўтирса бўладими? Ёки совчи қўйган йигит бир марта келиб, қизни маҳрамлари олдида кўриши кифоями?\nҲа, совчи қўйган йигитнинг ҳадеб келавериши ва қиз билан гаплашавериши жоиз эмас. Бироқ у қизнинг қандай эканини кўрадиган даражада қизга боқиши мумкин. Агар биринчи марта келганида қизни яхши кўра олмаган бўлса, иккинчи марта келиб кўриши мумкин. Аммо, биринчи марта кўрганида қизнинг қандай экани маълум бўлган бўлса, унаштиришга ҳаракат қилиши керак. Уларни ҳадеб зиёрат қилаверишга ҳожат йўқ. Савол берган қизимизнинг «ҳижобда ўтириб, юзи ва қўлларини кўрсатиши»ни эслатишига келсак, биз ҳижобдан мақсад юзни тўсиш эканини, у хотин кишининг тўсиши керак бўлган узви бўлиб, эркакнинг хотин кишига боғланишида асосий рол ўйнашини айтиб ўтмоқчимиз. Чунки эркак киши хотин кишининг юзига боқади, бошқа аъзоларига эмас. Агар юзи чиройли бўлса унга совчи қўйишга ҳаракат қилади. Бироқ, юзи хунук ва танаси қувватли бўлса, кўпинча юзининг чиройини хоҳлагани боис унга совчи қўймайди. Демак, рағбат ёки бош тортиш ўрни – юздир. Шу ва юзнинг фитна ўрни бўлгани боис, хотин киши юзини тўсиши керак. Айрим илм аҳлларининг юзни очиб юришга рухсат беришлари қиёснинг натижасидир. Аллоҳнинг Қуръони ва Расулуллоҳ соллаллоҳу алайҳи ва салламнинг суннати далолат қилган нарса эса, хотин кишининг эри ва маҳрамларидан бошқа барча эркаклардан юзини тўсишидир.\nСовчи йигитга кўрсатиладиган аъзолар\nСухандон: Тингловчи Ҳ. Н. ўз мактубида шундай ёзибди: Совчи қўйилган қиз совчи қўйган йигитга кўрсатиши мумкин бўлган аъзолари ҳақида турли фикрлар бор. Шу фикрлардан бири қизнинг юзи, кафтлари и бўйнинигина кўрсатишидир. Ҳурматли шайх, қиз совчи қўйган йигитга сочларини ҳам кўрсатса бўладими? Сизнингча қайси бири афзал?\nТурмуш қуриши учун рағбатлантирадиган зийнатларини кўрсатишининг зарари йўқ. Масалан: сочлари, юзи, кафтлари ва оёқларини. Бироқ, совчи қўйган йигит учун пардоз қилмайди. Чунки қиз ҳануз унинг хотини эмас. Агар қиз пардоз билан чиқса ва никоҳ қилинганидан кейин унинг йигитга кўринганидан бошқачароқ экани очилиб қолса, йигитнинг ҳафсаласи пир бўлиб, иш ажралишгача бориши мумкин. Чунки йигитнинг боқиши уйланган ва қўлга киртиган эрнинг боқишидан фарқли бўлади. Шунинг учун ҳам мен совчи қўйган йигитнинг қизнинг турмуш қуришига рағбатлантирадиган юзи, кафтлари, сочи ва оёқларига боқиши жоиз эканини, бу ҳам у иккиси ёлғиз қолмайдиган, балки, қизнинг маҳрами билан бўлишининг жоиз эканини айтаман. Чунки номаҳрам аёл билан танҳо қолиш Расулуллоҳ соллаллоҳу алайҳи ва салламнинг: «Эркак киши хотин киши билан маҳрами билангина бирга қолсин!»– деган ҳадисларига биноан ҳаромдир (Имом Бухорий 5233 (Фатҳул Борий тартибида)).\nЙигитнинг отасига салом бериш\nFevral 9, 2010 Hikmat Nuri\tLeave a comment\nСавол: Унаштирилаётган куни йигитнинг отасига қизнинг салом беришининг ҳукми қандай?\nҚизнинг бундай қилиши ҳамда совчи қўйган йигитнинг отаси олдида (ҳануз никоҳ ўқитилмай туриб) юзини очиши, жоиз эмас. Чунки қиз, никоҳ ўқитилмагунича йигит отасининг маҳрами бўла олмайди. Балки, қизнинг, маҳрамлари ҳозирлигида совчи қўйган йигит учунгина юзини очиши жоиз. Бироқ, йигит қизга шаҳват ва лаззатланиш билан боқмаслиги керак. Қиз юзини йигит бир кўриб олиши учунгина очади, холос. Агар ҳар иккиси бир-бирини ёқтирса, никоҳ ўқилади. Ёқтирмасалар, ҳар бири ўз уйига кетаверади.\nҚаллиғим билан учрашсам бўладими?\nЛивиялик Муҳаммад Усмон: Ҳурматли шайх, ўртамизда ҳали никоҳ ўқитилмаган бўлса ҳам, менга унаштирилган қиз билан кўришиб, гаплашсам бўладими?\nУнаштирилган қиз ҳануз бегона ҳисобланади. У билан, никоҳ ўқилмагунича, унаштирилмаган бошқа қизлар ўртасида фарқ йўқ. Шунга кўра шариат рухсат берган миқдорча йигитнинг унаштирилган қизи билан кўришиши ёки гаплашиши мумкин. Шариат рухсат берган муддат эса, эркак бирон қиз ёки жувонга совчи қўйишни кўнглига туккан бўлса, ўша қиз (ёки жувон)нинг юзи, кафтлари, оёқлари ва бошига, эҳтиёждан ортиқча бирон сўз айтмай, қараши мумкин. Кўриш пайтида қизнинг биронта маҳрами ҳузурида зарурий нарсаларни гаплашиши мумкин. Масалан: Турмуш қурар эканмиз бирон шартингиз борми? Ундай ёки бундай шартларингиз борми?, деб сўраши мумкин.\nЭнди телефон орқали гаплашишга келсак, айрим одамлар борки, телефонда бир ёки икки соат гаплашадилар. Бундай қилиш ҳаромдир. Айрим унаштирилган йигит ёки қиз: Мен қарши тарафнинг ҳолатини, у эса менинг ҳолатимни ўрганиши учун гаплашаяпман!,– деб баҳона қиладилар. Бундай одамга: Модомики сиз совчи қўйибсиз, совчи қўйишдан илгари қизнинг ким эканини ўргангач қўйдингиз! У ҳам сизнинг ким эканингизни билгач рози бўлди. Энди, ҳадеб телефонда гаплашишга ўрин қолмади,– дейилади. Кўпинча, унаштирилган қиз билан бўлган телефон суҳбатлари жинсий шаҳват ва жинсий шаҳват билан лаззатланиш билан ўтади. Яъни, йигит унаштирилган қизга гапириш билан шаҳвоний лаззат олади. Ҳолбуки, қиз гаплашиши ёки лаззат олиши учун йигитга ҳануз ҳалол бўлмагандир.


Сенатнинг навбатдаги ялпи мажлисида 10та масала, 4та қонун муҳокама қилинди » Ўзбекистон янгиликлари – Zamin.uz\nАввалроқ, 12 октябрь куни Ўзбекистон Республикаси Олий Мажлиси Сенатининг еттинчи ялпи мажлиси бўлиб ўтиши, унда бир қатор масалалар кўриб чиқилиши ҳақида хабар берган эдик.\nКеча, 12 октябрь куни Тошкент шаҳрида Ўзбекистон Республикаси Олий Мажлиси Сенатининг еттинчи ялпи мажлиси бўлиб ўтди. Бу ҳақда ЎзА хабар бермоқда.\nМажлисда Вазирлар Маҳкамасининг таклиф этилган аъзолари, вазирликлар ва идоралар раҳбарлари, бошқа ташкилотлар, фуқаролик жамияти институтлари, шунингдек, оммавий ахборот воситаларининг вакиллари иштирок этдилар.\nМажлисни Олий Мажлис Сенати Раиси Ниғматилла Йўлдошев бошқарди.\nШундан сўнг сенаторлар “Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Ўзбекистон Республикаси қонунини кўриб чиқдилар. Ушбу қонунга мувофиқ бир қатор қонун ҳужжатларига ижтимоий-сиёсий, социал-иқтисодий ва суд-ҳуқуқ соҳаларида амал қилиб турган қонун ҳужжатларини янада такомиллаштиришга қаратилган ўзгартиш ва қўшимчалар киритилди.\nҲозирги вақтда 14та тармоқ, 14та ҳудудий ва 37 мингдан ортиқ бирламчи касаба уюшмаси ташкилотини бирлаштирувчи Ўзбекистон Касаба уюшмалари федерацияси 6,3 миллиондан зиёд ходимнинг манфаатларини ифодалайди.\nСенатнинг ялпи мажлиси давомида демократик ислоҳотларни босқичма-босқич чуқурлаштиришга ва кучли фуқаролик жамиятини шакллантиришга қаратилган 10та масала, шу жумладан, 4та қонун кўриб чиқилди. Уларнинг амалга оширилиши аҳоли турмуш даражасини янада юксалтириш, мамлакатда барқарорлик ва фаровонликни мустаҳкамлаш учун кучли омил бўлиб хизмат қилади.\nТеглар: органлари уюшмаси борасидаги бандига қўйиладиган ҳамкорлик


Аҳоли умумий даромадлари бир кишига ўртача 3,3 млн сўмга тўғри келди – Газета.uz\nБиринчи ярим йилликда аҳоли умумий даромадлари 109,2 трлн сўмни, бир кишига ўртача ҳисоблаганда эса 3,3 млн сўмни ташкил этди.\n16 июл 2018, 21:03 Иқтисодиёт\nЯнварь-июнь ойларида аҳоли умумий даромадлари 109,2 трлн сўмни, бир кишига ўртача ҳисоблаганда 3,3 млн сўмни ташкил этди, дея хабар қилди давлат статистика қўмитаси.\nРеал даромадлар номинал даромадларни чакана нархлар ва тарифлар ўзгаришини ҳисобга олган ҳолда номинал даромадларнинг реал харид қилиш қобилиятини ифодалайди. Истеъмол нархларининг ўзгариши сабабли ўтган йилнинг мос даврига нисбатан аҳолининг умумий даромадларининг реал ўсиш суръати 112 фоизни, аҳоли жон бошига умумий даромадларининг реал ўсиш суръати 110,1 фоизни ташкил этди.\nАҳоли жон бошига ўртача умумий даромадлари бўйича Тошкент шаҳрида (7,467 млн сўм) ҳамда Навоий (5,093 млн сўм), Бухоро (3,966 млн сўм) ва Тошкент (3,474 млн сўм) вилоятларида ўртача республика даражасидан юқори кўрсаткичлари қайд этилганлиги кузатилди. Аҳоли жон бошига умумий даромадларнинг энг юқори реал ўсиши Сурхондарё вилоятига (15,9 фоиз) тўғри келади. Шунингдек, Хоразм (15,6 фоиз), Самарқанд (14,6 фоиз), Андижон (13,5фоиз), Наманган (12,2 фоиз) ҳамда Бухоро вилоятларида (11,9 фоиз) аҳоли жон бошига умумий даромад кўрсаткичларининг реал ўсиши республика даражасидан юқорини ташкил этган.\nАҳолининг умумий даромадлари ҳажмининг сезиларли даражада ўсиши асосан умумий даромадлар таркибида 65 фоиз улушга эга бўлган меҳнат фаолиятидан олинган даромадлар (ёлланма ишчиларнинг даромадлари ва мустақил равишда банд бўлишдан олинган даромадлар) ва 28,2 фоизни ташкил этувчи трансфертлардан олинган даромадларнинг сезиларли ўзгариши ҳисобига юзага келган.


Ўзбекистон қамоқхонасида яна бир мусулмон жон таслим қилди\n12 май 2021, Тошкент вақти: 20:07\n“Ўзбекистон Республикаси Конституциявий тузумига тажовуз қилганлик”да айбланиб 10 йилга қамалган тошкентлик Абдураҳим Тошпўлатов 27 март куни қамоқхонада ҳаётдан кўз юмди. Бу ҳақда “Озодлик”ка мухолифатдаги “Эрк” партияси фаоли Дилором Исҳоқова маълум қилди.\nУнинг айтишича, марҳумнинг онаси Ҳуррият опа икки ҳафта муқаддам ўғлини кўриш учун қамоқхонага борганида Абдураҳим соппа-соғ бўлган.\n- Мана шу амнистияда чиқади, деб кутиб ўтиришган эди. Бундан беш кун олдин Ҳуррият опа билан гаплашгандим. Опа ўғлини кўриб келганини, унинг аҳволи яхшилигини айтиб, хурсанд бўлиб ўтирган эдилар. Бугун эса бунақа хабарни олдик”, - деди Д. Исҳоқова.\nМарҳумнинг онаси Ҳуррият опа бугун соат бешларда ўз маҳалласида 3 та бегона йигитни кўрганини айтди.\n- Мен уларни кимнингдир уйига келишган бўлса керак, деб ўйладим. Бироздан кейин маҳалла раиси билан олдимга келишди. “Бу ëққа келинг”, деб уйга олиб киришди. “Болангиз қанақа, яхшими?” деб сўрашди. “Ҳа, тузук бўлиб қолган эди”, дедим. Бирдан хаёлимга: “Боламга бир нарса бўлгандир”, деган ўй келиб, дод солдим. “Ҳа, болангиз вафот этибди”, дейишди. Мен: “Бир ҳафта олдин кўрган эдим, болам яхши эди-ю?”, дедим. Болам яхши эди, яхши эди. Нима бўлганини билмайман, - деди Ҳуррият опа алам ва йиғидан бўғилиб.\nФарзандидан айрилган онаизор ёлғиз жигаргўшасидан ажраб қолганини, бундай кун ҳеч бир онанинг бошига тушмаслигини тилашини айтиб, бўзлаб-бўзлаб йиғлади.\nГувоҳларнинг айтишларича, машъум хабар марҳумнинг оила аъзоларига етказилганидан кейин уларнинг Кўкча даҳаси Оқилон маҳалласида жойлашган уйи Тошкент шаҳар Ички ишлар бошқармаси ходимлари томонидан ўраб олинган.\n1979 йилда туғилган Абдураҳим Тошпўлатов даставвал 2000 йилда 7 йилга кесилганди. Маълум бўлишича, у ўтган йил август ойида озодликка чиқиши керак эди, аммо қамоқдан чиқишига 4 кун қолганда, унга яна 3 йил қўшиб берганлар.


Жараён: Ҳафталаб натижа кутмадим... | insonvaqonun.uz\nБош саҳифа/Олам ва одам/Жараён: Ҳафталаб натижа кутмадим...\nЖараён: Ҳафталаб натижа кутмадим...\nҲафталаб натижа кутмадим\n— Ҳайдовчилик гувоҳномасини олишим учун кўп вақт кетгани йўқ. Ўн беш дақиқада қўлимга гувоҳномани беришди. Эски ҳужжатни топшириш, ариза ёзиш ва тўловларни тўлаш учун жуда қисқа дақиқалар етарли бўлди. Энг муҳими, узоқ навбат кутиб, ҳафталаб натижани кутмадим. Тўғриси, ишим жуда тез ҳал бўлганидан қойил, деб юбордим.\nАбдуҳамид МАМАЮСУПОВ, Қўқон шаҳри\nБир соатга етмай гувоҳнома олдим\n— Илгари тадбиркор бўлиш мақсадида гувоҳнома олиш учун қанча идорама-идора юриш, сарсон бўлиш, энг ёмони, навбат кутиб “сарғайиш” керак эди. Бу ҳам етмагандек, шу куннинг ўзида ишинг битмасди. Бугун эса ҳаммаси бошқача. Уйда тикувчилик корхонаси очиб, қўни-қўшниларимни иш билан таъминладим. Корхона очиш қийин бўлмади. Қўқон шаҳар давлат хизматлари марказига келиб тадбиркорлик фаолияти билан шуғулланиш учун бир соатда гувоҳнома олдим. Шу билан бирга марказ ходимлари ҳам керакли тавсияларни, йўл-йўриқларни кўрсатишди. Биз тадбиркорларга яратилган бундай имконият, яъни тезкорликдаги хизматлар вақтимизни тежайди. Келгусида ишонч билан фаолият юритишимизга мадад бўлади.\nМуслима ПИРНАЗАРОВА, Дўстлик тумани\nМурожаатим тез фурсатда ҳал бўлди\n— Ўн йил аввал кичик чойхона очиб, тадбиркорликни йўлга қўйган эдик. Ҳозирги кунда тадбиркорларга янада кенг имкониятлар яратилаяпти. Шундан таъсирланиб фаолиятимизни кенгайтириш, янги иш ўринлари яратиш мақсадида ҳозирги шароитга мослаб тўйхона очиб, халқ хизматида бўлишни ният қилдик. шу сабабли, авваллари ҳаммом биноси бўлган жойни реконструкция қилиш учун давлат хизматлари марказига мурожаат қилдим. Мурожаатим жуда тез фурсатларда ҳал этилди.\nАдиба ЖАББОРОВА, Жиззах шаҳри\nНорозилик кайфиятидан халос этмоқда\n— Боламни боғчага жойлаштириш учун Давлат хизматлари марказига мурожаат қилдим. Ишим жуда осон ва тез ҳал бўлди. Электрон навбатдан ўтдим. Аввал катта фарзандимни боғчага жойлаштириш учун ҳужжат топширган вақтимда соатлар эмас, балки йўлланмани олиш учун кунлаб, ҳафталаб кутган эдим. Бугун эса фуқароларга жуда катта қулайлик бўлганининг гувоҳи бўлиб турибман. Ҳужжатбозлик ишлари тезликда амалга оширилса ҳам бўларкан-ку. Давлат хизматлари марказлари жисмоний ва юридик шахсларга ўз вақтида хизмат қилиб, уларни турли оворагарчиликлардан, сансалорликлар оқибатида юзага келадиган норозилик кайфиятидан халос этмоқда.\nНоила АВАЗОВА, Миробод тумани\nДилфуза ЭРГАШЕВА тайёрлади\n449\tЧоп этиш PDF


Екатерина Пирожковани табриклаймиз! / Olamsport.com\nТеглар : Туғилган кунПирожкова\nПирожкова Екатерина Александровна 1986 йил 22 сентябрь куни туғилган. Бадиий гимнастика бўйича Россия чемпиони, Бутунжаҳон Универсиада ўйинлари ғолиби, қатор халқаро турнирлар ғолиб ва совриндори. Халқаро тоифадаги спорт устаси.\n2012-2013 йиллар давомида Бутунроссия бадиий гимнастика федерацияси раиси Ирина Винер-Усманова раҳбарлигида жамоавий машқ бўйича Россия терма жамоаси бош мураббийи бўлган. Екатерина Александровна фаолияти давомида кўплаб номдор спортчиларни тарбиялаган, қатор мамлакатларда халқаро семинарлар ўтказган. 2019 йил январь ойидан бошлаб Ўзбекистон терма жамоаси мураббийи сифатида фаолият олиб бормоқда.


Ёшлар иттифоқининг фаол аъзоларига қандай имтиёзлар...\n04.03.2020 20:32 0 2487\nВазирлар Маҳкамасининг 2017 йил 14 ноябрдаги 914-сон қарорида Ўзбекистон ёшлар иттифоқининг фаол аъзоларига тавсияномалар берилиши ва таълим муассасаларига имтиёзли қабул қилиниши белгиланган. Бу ҳақда ДТМ матбуот хизмати хабар бермоқда.\nтавсияномаларга эга бўлган ёшлар доимий яшаш жойидаги олий таълим муассасаларининг педагогика таълим йўналишларига танловдан ташқари тест синовларисиз ва касбий (ижодий) имтиҳонларсиз давлат грантлари асосида ўқишга кириш имтиёзига эга бўлади;\nРеспублика комиссияси танлов натижаларига кўра Қорақалпоғистон Республикаси, вилоятлар ва Тошкент шаҳрининг бир нафардан (жами 14 нафар) энг муносиб ёшлар рўйхатини тасдиқлайди ҳамда 10 кун муддатда Ўзбекистон Республикаси таълим муассасаларига ўқишга қабул қилиш бўйича давлат комиссиясига тақдимнома киритади.\nТавсиянома фақат тақдим этилган йил учун амал қилади.\nТавсияномалар Ўзбекистон Республикасида жойлашган хорижий олий таълим муассасаларига татбиқ этилмайди.\nЁшлар иттифоқи имтиёз


Шофирконлик 94 ёшли отахонга 9 майда бир марталик мукофот пули нега берилмаганлиги маълум бўлди\n10:47 / 27.05.2021\nИжтимоий тармоқларда Бухоро вилоятининг Шофиркон туманидаги Султонобод маҳалласида яшовчи 94 ёшли Жаббор бобо Мардоновга 9 май – Хотира ва қадрлаш куни байрами арафасида пул мукофоти топширилгани, бироқ ушбу маблағ қайтариб олиб кетилгани ҳақидаги хабар кўплаб муҳокамаларга сабаб бўлди. Kun.uz Шофиркон туманида бўлиб, ҳолатни яқиндан ўрганди.\nПрезидентнинг 2021 йил 20 апрелдаги тегишли фармонига кўра, иккинчи жаҳон уруши қатнашчилари ва ногиронларига 12 миллион сўм миқдорида бир марталик пул мукофоти берилиши назарда тутилган эди. Маълум бўлишича, Жаббор бобо Мардонов фронт орти меҳнат фахрийси бўлганлиги боис унга бир марталик ушбу пул мукофоти берилмаган.\nМаълум бўлишича, вилоятдаги фрон орти меҳнат фахрийларига байрам муносабати билан вилоят ҳокими Ботир Зариповнинг ташаккурномаси ҳамда май ойи пенсия пуллари топширилган. Жумладан, 2021 йил 7 май куни Бюджетдан ташқари Пенсия жамғармаси Шофиркон туман бўлими ҳамда Халқ банки масъул ходимлари Жаббор бобо Мардонов хонадонига келиб, байрам билан табриклашган ҳамда ҳокимнинг ташаккурномасини топширишган. Бобо пенсия пулини 5 май куни олганлиги сабабли, унга фақатгина ташаккурноманинг ўзи берилган.\n«Биз 8 нафар ўғилмиз. Отамнинг бирор нарсага эҳтиёжи йўқ. Отам кундуз кунлари кўчага чиқиб, ўтган-кетган билан гаплашиб ўтиради. Бирор киши байрамда сизга пул мукофоти беришдими, дея сўраган бўлса, отам буни нотўғри тушунган бўлишлари мумкин. Навоий вилоятининг Зарафшон шаҳрида ишловчи набираси Алишер уйга келганида, отам ушбу ҳолатни унга айтган. Алишер эса тушунмасдан ижтимоий тармоқларга тарқатиб юборган», — дея таъкидлайди Жаббор бобо ўғли Исроил Мардонов.\nБобога мукофот пули берилиб, қайтариб олингани ҳақидаги хабар ижтимоий тармоқларга тарқалиб кетгач, ҳолатга вилоят ҳокимлиги расмий муносабат билдирди. Унда таъкидланишича, ҳозирда Бухоро вилоятида 19 нафар иккинчи жаҳон уруши қатнашчиси, 658 нафар фронт орти меҳнат фахрийси бўлиб, байрам арафасида уларнинг ҳолидан хабар олинган. Вилоят прокуратураси томонидан олиб борилган ўрганишлардан сўнг Жаббор бобо Мардоновга оила аъзоларининг талабига кўра жорий йил 7 июлдан Кексалар ва ногиронлиги бўлган шахслар, уруш ва меҳнат фахрийлари учун Бухоро санаторийсига даволаниш учун йўлланма ажратилиши таъминланган.\n16:28 / 09.05.2021\nХотира ва қадрлаш кунига бағишланган байрам тадбири Kun.uz фотонигоҳида\n14:50 / 09.05.2021\n«Урушни эслагим келмайди» – Фахрийлар хотиралари


Бўлим: 44 қоида\t Сана: Душанба, 14 Ноябр 2016 13:51\t Муъаллиф: Administrator\nТобеъларнинг иккинчи хили аътф дейилади.\nМ: يَبْلُغُ الطَّالِبُ الْمَجْدَ وَالشَّرَفَ بِالعِلْمِ وَالأدَبِ Талаба улуғлик ва шарафга илм ва одоб билан эришади жумласидаги « الشرف шараф» ва «الأدب одоб» сўзлари маътуф (боғланган)дир.\nБоғловчилар: و ва, ف ва, ثم сўнг, أو ёки, أم ёки, لكن лекин, لا йўқ, بل балки.\nАгар қалам ва сиёҳдон синган бўлса, сен уни ифодалашни хоҳласанг, бири: «Қалам синди» ва иккинчиси: «Сиёҳдон синди» деган иккита жумлани айтиш ўрнига битта феълни келтириб, ундан кейин «вов» билан боғланган икки исмни келтиришинг ҳамда: انكسر القلمُ والدواةُ «Қалам ва сиёҳдон синди» дейишинг етарли бўлади.\n«Вов»дан кейин келган сўз «маътуф» деб аталади.\n«Вов»дан олдинги сўз эса «маътуф алайҳ» деб номланади.\n«Маътуф» сўзидан олдинги сўз эъробини хилига эргашиши шарт. Мазкур мисолдаги «сиёҳдон» сўзи, фоъил бўлганлигига кўра рафъ қилинган «қалам» сўзига эргашгани учун рафъ бўлди.\nكَسَرْتُ القَلَمَ وَالدَّوَاةَ «Мен қаламни ва сиёҳдонни синдирдим» деган гапда эса сиёҳдон сўзи, мафъул биҳ бўлгани учун насб бўлган қалам сўзига эргашгани учун насб қилинди.\nعَجِبْتُ من كسر القلمِ والدواةِ «Мен қалам ва сиёҳдон синишидан ҳайрон бўлдим» жумласида «сиёҳдон» калимаси, музоф илайҳ бўлгани учун жар қилинган «қалам» калимасига эргашганига кўра, жар қилинган.\nАгар сен сиёҳдон синиши қалам синишидан кейин кетма-кет бўлгани ҳақида хабар беришни хоҳласанг:\nانكسر القلم فالدواة « Қаламдан кейин кетма-кет сиёҳдон синди» деб айтасан.\nАгар сен сиёҳдонни синиши қалам синишидан бир оз вақтдан кейин бўлгани ҳақида хабар беришни хоҳласанг:\nوانكسر القلمُ ثم الدواةُ «Қалам, сўнг сиёҳдон синди» дейсан.\nАгар улардан бири синган бўлса, сен уни аниқлашга иккиланаётган бўлсанг: وانكسر القلمُ أو الدواة «Қалам ёки сиёҳдон синди» деб айтасан.\nФақат қалам синган бўлса وانكسر القلمُ لا الدواة «Қалам синди, сиёҳдон эмас» дейсан. Агар уларнинг қайси бири сингани ҳақида сўрамоқчи бўлсанг: وآ القلم كَسَرْتَ أم الدواة؟ «Қаламни синдирдингми ёки сиёҳдонними» дейсан.\nАгар сиёҳдон синдирилган бўлса-ю, кимдир қалам синдирилган деб гумон қилса: ولم ينكسر القلمُ بل الدواةُ «Қалам синмади, балки сиёҳдон синди» деб айтасан.\nХулоса шуки, мазкур аътф ҳарфларидан бирортаси икки исм ўртасида келган вақтда иккинчи исм биринчи исм эъробини олади.


Россия 74та касб эгасига фуқаролик беришни осонлаштирди\nМинглаб ўзбек шифокорлари Ямандаги можаро туфайли мамлакатни тарк этишга мажбур бўлди.\nРоссия Меҳнат вазирлиги осонлаштирилган тартибда мамлакат фуқаролигини олиш имкониятига эга бўлган касб эгалари рўйхатини эълон қилди. 7 августдан кучга кирадиган бу қоидага кўра, Россия хўжалиги ва ишлаб чиқариши учун зарур бўлган 74та мутахассислик эгаси махсус тартибда қизил паспортни қўлга киритиши мумкин. Экспертлар бу янгиликни ижобий баҳолаётган бўлса-да, бунинг муҳожирларнинг тор доирасига таалуқли бўлишини гапирмоқда.\nЖорий йилнинг 7 августидан Россияда иш берувчи ва тадбиркорлар орасида катта талаб мавжуд касблар эгасига осонлаштирилган тарзда фуқаролик бериш тартиби кучга киради.\nРоссия Адлия вазирлиги куни кеча 74 мутахассислик эгаси бўлган хорижликлар учун Меҳнат вазирлиги томонидан чиқарилган махсус қарорни тасдиқлади. Шу тариқа, идора Россия меҳнат бозорида жиддий етишмовчилик сезилаётган вакансияларни тўлдиришни режалаштирмоқда.\nРоссия Меҳнат вазирлиги аввалига 211 касб эгасига бундай имконият берилиши кўзда тутилгани, бироқ бошқа идоралар билан тортишувлардан кейин уларнинг сони 74тага туширилганини маълум қилди.\n- Қарор ҳуқуқий порталда 27 июль куни эълон қилинди, демак роса 10 кундан кейин – 7 август куни кучга киради. Қарорга кўра, улар Россияда камида 3 йил доимий яшаб, ўз мутахассислиги бўйича ишлаб келган бўлиши шарт. Аввалига биз бу рўйхатга спорт тренерлари, хореографлар, тарбиячилар ва ҳатто пишлоқ ишлаб чиқарувчи касб эгаларини киритган эдик. Аммо, айрим тортишувлардан кейин уларнинг сони қатъий 74 қилиб белгиланди, дейди Россия Меҳнат вазирлиги матбуот хизмати бошлиғи Евгения Смирнова.\nЭълон қилинган рўйхат асосан медиклар, инженерлар ва қурувчи ишчилардан иборат эканини кўриш мумкин.\nВазирлик расмийси сўзларича, Россия фуқаролигига давогар шахс аввалига легаллашиши, яъни қайдга туриб, ишга рухсатнома олиши шарт. Кейин у вақтинчалик яшашга рухсат олади (РВП) ва 3 йил давомида Россиядан чиқмасдан ишлаши мумкин. Бу муҳлат тугаши билан у яшашга рухсатнома олади (ВНЖ) ва мамлакатда жами 5 йил яшаб келиши шарт этиб белгиланди. “Ана шундай кейингина у Россия фуқаролигига ҳужжат топширишга ҳақли”, дея қўшимча қилди Евгения.\nАйни пайтда, Меҳнат вазирлиги расмийси РВП, ВНЖ ва фуқаролик бўйича ФМСга топширилган ҳужжатларга жавоб 3 ойдан 10 ойгача жавоб кутиш кераклигини ҳам айтишни унутди.\nЭтнография ва миграция маркази директори ижтимоий фанлар доктори Владимир Мукомель Озодлик билан суҳбатда бу ўзгартиш амалда жиддий ўзгаришларга олиб келмаслигини айтади. Шунга қарамасдан, профессор Мукомель юқори малакали мутахассислар қийинчиликлар билан бўлса-да, фуқароликка эга бўлиши мумкинлигини ижобий баҳолади.\n- Бу қарор муаммони тубдан ҳал эта олмасада, адекват ва қабул қилса бўладиган чорадир, чунки юқори малакали мигрантларнинг легаллашиши ва Россия меҳнат бозоридаги вазиятни яхшилашга имкон яратади.Бошқа томондан, Меҳнат вазирлигининг бу қарори билан Россия фуқаролигини осонлаштирилган тартибда олиш имконига эга бўлганлар сони жуда кам бўлади. Ахир улар битта мутахассислик бўйича 3 йил ишлаши керак, ваҳоланки ўз мутахассислиги бўйича ҳужжат ва шартнома асосида ишлаганини исботлаб бера оладиган врачлар саноқли. Бундай “осонлаштирилган тартибда” ўтишга ҳамманинг ҳам тоқати етавермайди, деди Владимир Мукомель.\nОзодлик билан суҳбатда у келтирилган рўйхатда тиббиёт ходимлари ва қурувчи мутахассисликлар кўплигига эътибор қаратиб, буни Россия аҳолисининг қариётгани ва мамлакатда “тўқчилик” даврида бошланган катта қурилишлардаги инқироз туфайли мутахассислар етишмаётгани билан изоҳлади.\nВладимир Мукомель бу тартиб россиялик иш берувчиларга хорижлик мутахассисларни ҳуқуқий жиҳатдан бироз бўлса-да, ҳимоя қилиш имкониятини берганини ҳам айтиб ўтди.\nБугунги кунда Россия фуқаролигига 3 йилдан ортиқ вақт яшаб меҳнат қилган ва йиллик даромадини 10 миллион рублдан оширган тадбиркор ёки 10 миллион рублдан ортиқ сармоя киритган хориж фуқароси даъвогарлик қилиши мумкин.\nРоссия Федерал миграция хизматида чет эллик инвестор ва табдиркорларга Россия паспортини беришни осонлаштириш бўйича янги қонун лойиҳаси устида иш олиб борилаётгани Озодликка маълум бўлди.\nРоссия ФМСи ҳукуматга 2018 йилги футбол бўйича Жаҳон чемпионатига қурилаётган объектларда ишлаётган мигрантларга легаллашиш тизимини осонлаштириш таклифи билан чиқмоқда. Бу лойиҳага кўра, қурувчи-муҳожирларнинг патентга топширилган ҳужжатлари қисқа муддат ичида кўриб чиқилиши кўзда тутилган.


ЎзА - Ёш истеъдодлар кўриги\n30.10.2012 18:38 Чоп этиш версияси\nФестивалнинг Жиззах вилояти шаҳар ва туман босқичларида бу йил уч минг нафардан зиёд 6 ёшдан 14 ёшгача бўлган ўғил-қизлар иштирок этди. Уларнинг 500 нафардан ортиғи Юнус Ражабий номидаги мусиқали драма театрида бўлиб ўтган вилоят босқичида беллашди.\nМазкур босқичда қатнашчилар олти йўналиш бўйича ўз иқтидор ва маҳоратини намойиш этди. Ёшларнинг жаҳон ва миллий мусиқа асбоблари жўрлигида ижро этган куй-қўшиқлари, бадиий тасвир, амалий санъат асарларида акс этган она Ватан манзаралари, турли образлар мутахассислар ва мухлисларда катта таассурот қолдирди.\n– Ушбу анъанавий фестиваль ёшларимиз учун катта имкониятлар очмоқда, – дейди вилоят халқ таълими бошқармаси мусиқа ва санъат таълими муассасалари бўлими бошлиғи Гулзода Бекбўтаева. – Болалар санъат мактаблари, ижодиёт марказларининг моддий-техник базасини мустаҳкамлашга берилаётган юксак эътибор ёш истеъдодларнинг камол топишига хизмат қилаётир. Ушбу фестиваль иштирокчиларининг йилдан-йилга ортиб бораётгани ҳам ана шу ғамхўрлик натижасидир.\nПрезидентимизнинг 2008 йил 8 июлда қабул қилинган “Болалар мусиқа ва санъат мактабларининг моддий-техник базасини мустаҳкамлаш ва уларнинг фаолиятини янада яхшилаш бўйича 2009-2014 йилларга мўлжалланган Давлат дастури тўғрисида”ги қарори асосида вилоятда бешта мусиқа ва санъат мактаби янги бинога эга бўлди. Нафақат махсус санъат таълими муассасалари, балки барча умумтаълим мактабларида, “Баркамол авлод” болалар ижодиёти марказларида ҳам ёшларга санъат турлари билан шуғулланиши учун кенг имкониятлар яратилгани ҳам ўз самарасини бераётир.\nФестиваль ғолиблари унинг мамлакат босқичига йўлланма олди.


17:12 / 05.06.2020 | рустам | 2199\nАссалому алайкум! Оиламизда пул масаласида муаммолар бўлиб туради, яъни етишмовчилик. Ризқимиз кенгроқ ва барака бўлиши учун қайси оятларни ва дуоларни ўқиб юришимиз керак?\n– Ва алайкум ассалом! Кунида имкон қилсангиз беш ёки ўн минг бор истиғфор айтинг. Оила аъзоларингизни ҳаммаси айтишса янада яхши. Бир ҳафта ёки ўн кун айтдикку бўлмаяпти деб туриб олманг. Астағфируллооҳа роббии мин кулли занбин ва атуубу илайҳ деб дуо қилиш керак. Бу оят эмас, лекин қуйидаги оят асосида айтилган. Аллоҳ таоло "Нуҳ" сурасида марҳамат қилади:\nБуюк ватандошимиз имом Абул Баракот Насафий ўзларининг «Мадорик» номли машҳур тафсирларида ушбу ояти карима тафсирига қуйидаги қиссани келтирадилар:\nҲазрати имом Ҳасан Басрий ўз даврларида бир гуруҳ кишилар билан суҳбатлашиб ўтирганларида, бир одам келиб, қурғоқчиликдан шикоят қилибди. Ҳазрати имом Ҳасан Басрий: «Истиғфор айтинглар», – дея маслаҳат берибдилар. Иккинчиси келиб, камбағалликдан, учинчиси фарзандсизликдан ва ҳоказо шикоятлар қилибдилар ва барчаларига «Истиғфор айтинглар», деган маслаҳатни айтибдилар. Шунда суҳбатдошлардан Робийъ ибн Субайҳ ҳазрати Ҳасан Басрийга мурожаат қилиб: «Эй Имом, сизга турли кишилар турли нарсалардан шикоят қилдилар, сиз эса ҳаммаларига бир хил жавоб бердингиз, бунинг боиси недур?» – дебди. Ҳазрати Имом бу саволнинг жавобига юқорида келтирилган оятларни ўқиб берибдилар.\nМазкур оятда истиғфор билан ризқ бир-бирига боғлиқлигига ишора қилинмоқда. Қуръони Каримнинг кўпгина оятларида қалб поклиги, диндорлик ва ҳидоятда юришдан ризқнинг мўллиги, фаровонлик ва серобчилик келиб чиқиши таъкидланган. Жумладан, «Аъроф» сурасининг 96-оятида: «Агар шаҳар-қишлоқ аҳли иймон келтирганларида ва тақво қилганларида эди, албатта, уларга осмону ердан баракотларни очиб қўяр эдик. Лекин улар ёлғонга чиқардилар, бас, уларни касб қилган нарсалари туфайли тутдик», – дейилади. Шунга ўхшаш оятлар «Моида», «Ҳуд» ва бошқа сураларда ҳам бор.\nДемакки, қайси халқ Аллоҳ таолодан қўрқса, яхши амалларни қилса, адолат ва омонликни жорий қилса, Аллоҳ таоло у халқни ер юзида пешқадам қилиб қўяди. У халқ фаровонлик, тараққиёт ва бахтли ҳаётга эришади.\nГоҳида Аллоҳдан қўрқмайдиган, иймонсиз халқлар ҳам фаровонликка етишиши мумкин, лекин бу синов учун бўлади. Кейинроқ ҳақиқий ҳолат зоҳир бўлиб, кўзга кўриниб турган фаравонлик ортидаги муаммолар ошкор бўла бошлайди. Бу Аллоҳ таолонинг Ўзидан қайтган, бандаларига юборган азобининг бошланиши бўлади. ("Тафсири Ҳилол" китобидан). Валлоҳу аълам!\nКаффорат рўзасига ният\nОнажонимга дуо сураб!\nИкки қўлни дуога очиб дуо қилиш кeракми?\nВафот этган инсон учун ўқиладиган намоз\nҲаммомга дуо илиб қўйиш


Қозоғистон коронавирусга қарши биринчи вакцинани олди\nЖами овоз: 10231 та.\nҚозоғистон миллий аграр университетининг Халқаро вакцинация маркази (Олма-ота, Қозоғистон) Aвстралиянинг коронавирусга қарши CОVAХ-19 деб номланган биринчи вакцинасини олди. "Хабар-24" янгиликлар порталига кўра, вакцинани марказ директори Қайсар Табинов қабул қилиб олган.\nМанбага кўра, COVAX-19 вакцинаси Aвстралияда ишлаб чиқарилган ва ҳали ҳам клиник синовларнинг биринчи босқичида.\nТAСС ахборот агентлигининг қайд этишича, 30 июль куни Қозоғистон маҳаллий мутахассислар томонидан ишлаб чиқилган вакцинанинг клиник олди синовлари муваффақиятли якунлангани ҳақида хабар берган. Клиник синовлар сентябрь ойида бошланиши керак эди.\nЖонс Хопкинс университетининг сўнгги маълумотларга кўра, Қозоғистонда 90 367 та коронавирус ҳолати қайд этилган. 793 киши вафот этган.\nКиритилди: 19:41 01.08.2020. Ўқилди: 6793 марта. Фикрлар сони: 0 та.\nКоронавирусдан тузалган одам ниқоб тақмаса ҳам бўладим...


Жиззахда ўтказилган уч авлод учрашувида 4 та давлат элчиси иштирок этди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Жиззахда ўтказилган уч авлод учрашувида 4 та давлат элчиси иштирок этди\nЖиззахда ўтказилган уч авлод учрашувида 4 та давлат элчиси иштирок этди\nМиллатлараро тотувлик ва ҳамжиҳатликни мустаҳкамлаш, ёш авлодни Ватанга муҳаббат ва садоқат руҳида тарбиялаш, мамлакатимизда амалга оширилаётган кенг кўламли ислоҳотларнинг мазмун-моҳиятини кенг жамоатчиликка етказиш мақсадида жойларда “Уч авлод” учрашувлари ва бошқа бир қатор тадбирлар ўтказилаётир.\nҲаётнинг пасту баланд йўлларини босиб ўтган нуронийлар тажрибаси, ўгити ёшлар учун ибрат мактабидир. Жойларда ўтказилинаётган “Уч авлод” учрашувлари ёшларни тафаккур қилишга, юрт истиқболи учун масъулиятли бўлишга ундамоқда. Бундай тадбирларда ўтган кунларни хотирлаш, бугунги ўзгаришларга шукроналар айтиш, келажак сари катта мақсадлар белгилаб олишга хизмат қилади. Бунёдкорлик ишларига томошабин бўлиб эмас, камарбаста бўлиш, юртимиз тараққиётига даҳлдорлик билан яшаш ёшларнинг бурчидир. Кўтаринки кайфият, нуронийлар билан бўлган мулоқотлар ёшларга кўп нарса беради.\nСўнгги уч-тўрт йил ичида мамлакатимиздаги туб ислоҳотлар, ўзгаришлар шаҳару қишлоқларимизга файз киритди. Бу ёшларнинг олдига улуғ мақсадлар қўйиб, уларни ҳаётга янада теранроқ қарашга ундамоқда. Тарих, бугун ва келажакни ўзида мужассам этган бундай маънавий-маърифий тадбирлар юртимиз ҳаётида гўзал анъанага айланиб улгурди.\nЎзбекистон Республикаси Мустақиллигининг 30 йиллиги байрами муносабати билан “Янги Ўзбекистонда эркин ва фаровон яшайлик” деган эзгу ғоя асосида Зомин туманида ўтказилган ана шундай учрашувлар жиззахликларни шукуҳли муҳитда бирлаштирди.\nЖорий йилнинг 9-10 октябрь кунлари Қирғизистон, Қозоғистон, Туркманистон, Тожикистон Республикаларининг Ўзбекистон Республикасидаги Фавқулодда ва Мухтор элчилари вилоятимизга ташриф буюришди. Жонажон Ўзбекистонимизда ҳукм сураётган тинчлик-осойишталик, миллатлараро тотувлик, бағрикенглик, воҳамиз ҳудудларида олиб борилаётган ўзгаришлар, аҳоли турмуш тарзи ва маданияти билан яқиндан танишиш мақсадида ташриф буюрган элчиларга вилоят ҳокими Эргаш Салиев ҳамроҳлик қилди.\nТоғли ҳудудларнинг мавжуд туристик салоҳиятидан самарали фойдаланиш, тадбиркорлик субъектлари учун қулай шарт-шароитларни яратиш, халқаро умуммавсумий курортлар, меҳмонхона мажмуалари, маданий-соғломлаштириш, савдо-кўнгилочар ва бошқа туризм инфратузилмаси объектларини барпо этиш, мавжуд ресурслардан самарали фойдаланиш ҳамда қўшимча иш ўринлари яратиш мақсадида “Зомин” туристик-рекреацион зонасини ва халқаро умуммавсумий курортни ташкил этиш чора-тадбирлари тўғрисида”ги Ўзбекистон Республикаси Президентининг фармони қабул қилинган эди.\nТуманнинг “Дуоба" маҳалла фуқаролар йиғини ҳудуди туристик қишлоқ сифатида эътироф этилган. 5175 нафар аҳоли истиқомат қиладиган маҳаллада 4 та мактаб, 2 та МТТ, 4 та дам олиш оромгоҳи, 2та пансионат, 3 та болалар оромгоҳи , 150 та уй меҳмонхоналари, кемпинглар фаолият кўрсатмоқда.\nҚирғизистон, Қозоғистон, Туркманистон, Тожикистон Республикаларининг мамлакатимиздаги Фавқулотда ва Мухтор элчилари Ибрагим Жунусов, Дархан Сатыбалды, Язкули Маммедов, Абдужаббор Рахмонзода, Ўзбекистон Республикаси Фавқулодда вазиятлар вазири Турсунхон Худойбергенов, республика Адлия вазирлиги ҳузуридаги Давлат хизматлари агентлиги директори Улуғбек Муҳаммадиев, республика Қирғиз миллий маданий маркази раиси Раҳматулла Жабборов ва бошқа расмий меҳмонлар ҳудуддаги 8-умумтаълим мактабида нон-туз билан кутиб олинди.\nАсрлар давомида шу табаррук заминда қардош қирғиз ва ўзбек халқларининг тинч-тотув яшаб келаётганлиги, ўзаро дўстона муносабатларни ҳозирги замон ёшлари онгига сингдириш, қардош миллатлар ўртасидаги қон-қардошликни янада мустаҳкамлаш ғояларига қурилган маънавий-маърифий тадбирда 44-умумтаълим мактаби қошида фаолият олиб бораётган “Бермет” ҳаваскорлик жамоасининг чиқишлари меҳмонларда илиқ таассурот қолдирди. Дўстлик, тинчлик, Ватанни мадҳ этувчи куй-қўшиқлар янгради.\nМеҳмонлар 8-умумтаълим мактаби фаолияти билан яқиндан танишдилар. 420 ўринли билим маскани қайта таъмирланиб, 33 нафар педагог ёшларга таълим-тарбия бериб келаётир. Замонавий ва ёруғ синфларда қишлоқ ёшлари учун барча шароитлар муҳайё қилинган.\nМактабда ташкил этилган қирғиз миллатига хос бўлган рўзғор буюмлари, ҳунармандчилик намуналари, миллий либослар, таомлар, чолғу созлари, халқ амалий санъати асарлари кўргазмаси меҳмонларда қизиқиш уйғотди. Манас эпосидан моҳирона парча ўқиган Озодбек Хасанов, чонг эна (буви)сидан овузқомуз чалишни ўрганган Мадина Абдурашидова, дўмбира чертаётган 86 ёшли Эгамберди Тўқсонов ижросидаги куй ва термалар тадбир иштирокчилари эътиборини тортди.\nЭлчилар ва бошқа меҳмонлар маҳалла гузарида тадбиркор Юсуф Шойзоқов томонидан барпо этилган мажмуа билан танишдилар. Иккки қаватли бинода тўй ва тантаналар маскани, гўзаллик салони, савдо ва маиший хизмат шоҳобчалари, тикувчилик цехи фаолият кўрсатмоқда. Муяссар Шодиқулова бошчилигида 20 нафар қишлоқ хотин-қизлари 8 турдаги кийим-кечаклар тайёрланиб, буюртма асосида мижозларга етказиб берилаётир. Касб-ҳунар ўрганишни истовчилар учун даргоҳ эшиклари доим очиқ.\nШу куни давлат хизматлари маркази томонидан маҳалладаги икки нафар оиланинг қонуний никоҳи қайд этилиб, яна икки нафар оилага туғилганлик тўғрисидаги гувоҳномалар расмийлаштирилиб, ҳужжатларни эгаларига Адлия вазирлиги ҳузуридаги Давлат хизматлари агентлиги директори Улуғбек Муҳаммадиев тантанали равишда топширди.\nТадбир иштирокчилари “Дуоба” оилавий шифокор пунктига ҳам ташриф буюришди. 15 нафар тиббиёт ходимлари 4518 нафар аҳолига хизмат кўрсатади. Жорий таъмирланган тиббий пунктда лоборатория ва ташхис қўйиш жиҳозлари ўрнатилган. Республика соғлиқни сақлаш вазирлиги томонидан оилавий шифокор пунктига битта замонавий тез тиббий ёрдам автомашинаси совға қилинди.\nДуобаликлар қозон патир, сарёғ, қуртова, чавати, умоч, бодом оши каби тансиқ нон ва таомлари, сут ва сут маҳсулотлари билан машхўр. Меҳмонлар ташриф давомида хушхўр ва тансиқ таомлардан татиб кўришди.\nКуннинг иккинчи ярмида Пешоғор аҳли меҳмонлар ва вилоятимизнинг кенг жамоатчилик вакилларини қарши олди. Жорий йилда “Обод қишлоқ” давлат дастури доирасида Пешоғор ва унинг атрофидаги 15 та қишлоқда кенг кўламдаги ободонлантириш ишлари олиб борилди. Жумладан, Навоий ҚФЙ ҳудудидаги Ғўлба, Шўрча, Аржа, Тоғайтопи аҳоли пунктларидаги 235 та хонадонларнинг ташқи ва ички кўринишлари тартибга келтирилди. 21 километр ички йўлларга шағал, 6 километр ҳудуддан ўтган магистриал йўл кенгайтирилиб, асфальт ётқизилди. 27-,48-,41-умумтаълим мактаблари жорий таъмирланди. Қишлоққа тоза ичимлик суви тармоқлари тортилмоқда. Шўрча аҳоли пункти ҳудудидаги 500 гектар лалми майдон ўзлаштирилиб, 8 та артизиан қудуғи ковланди. Томчилатиб суғоришга мўлжалланган 200 метрлик сув ҳавзаси барпо этилди. Ёшлар дафтарига киритилган 100 нафар ўғил-қизга 50 сотихдан ер майдони ажратилди.\nБугун яшилликка бурканган далалар, сув ҳавзаси атрофи пешоғорликларнинг дам оладиган севимли масканига айланган. Бежизга бу ер “Уч авлод” учрашуви ўтказиш учун танланмаган. Байрамона безатилган майдон узра қардош халқларнинг байроқлари ҳилпирайди. Байрам сайли иштирокчиларини сув ҳавзаси бўйига ўрнатилган олтита ўтов беихтиёр ўзига жалб этади. Ҳар бир ўтов қозоқ, қирғиз, туркман, тожик, корейс, татар, рус миллий маданий марказлари томонидан ўзига хос тарзда безатилган. Ҳар бир ўтовда ўша халқнинг маданияти, урф-одати, қадриятлари акс эттирилган. Шу куни Жиззах шаҳридаги “Дўстлик уйига” вилоят ҳокими томонидан”Дамас” автомобилининг калити совға қилинди. Мазкур автоулов вилоятимиздаги миллий маданий марказлар учун хизмат кўрсатади.\nВилоятимиз деҳқонлари томонидан етиштирилган полиз, сабзавот, узум, мева ва бошқа қишлоқ хўжалиги маҳсулотлари кўргазмаси тадбир иштирокчиларида она заминга бўлган меҳр ҳиссини янада оширади. Вилоятимиз ҳунармандлари томонидан намойиш этилган кўргазмалар ранг-баранглилиги, унутилаётган турларни қайта тиклаб, оммалаштирилаётгани билан муҳим аҳамият касб этади. Спортчилар, “Темурийлар издошлари” нодавлат таълим ташкилоти ўқувчиларининг чиқишлари, халқ дасталари ва миллий маданий марказлар томонидан ижро этилган куй-қўшиқлар ёшу-қарини рақсга чорлади.\nСув ҳавзаси бўйидаги байрамона муҳит “Уч авлод” учрашуви тадбирига уланиб кетди. Ёшларнинг дунёқарашини тарбиялаш, ватанпарварлик ғояларини қадрлаш, аждодларимиз анъаналарини асраш, миллатлараро муносабатларни уйғунлаштириш, турли миллатлар ўртасида ўзаро ҳамжиҳатлик, яқин қўшниларимиз билан дўстона алоқаларни мустаҳкамлашга қаратилган тадбирда республика фавқулодда вазиятлар вазири Турсунхон Худойбергенов, вилоят ҳокими Эргаш Салиев, Қирғизистон, Қозоғистон, Тожикистон, Туркманистон Республикаларининг мамлакатимиздаги фавқулотда ва мухтор элчилари иштирок этишди ва сўзга чиқдилар.\nУч авлод учрашуви обод манзилни янада мунаввар этди. Ўтган беш йил мобайнида амалга оширилган давлат дастурлари, воҳа ҳаётида содир бўлган ўзгаришлар катта экранда тўпланганларга ҳавола этилди.\nАвлодлар орасидаги олтин занжир—Ватан равнақи ва халқ манфаати йўлидаги бирлик, эзгу мақсадлар сари ҳамкорлик ва жипсликдаги ҳаракат шу куни барчани бирлаштирди. Ўзаро суҳбат ва мулоқотларда мамлакатимизда инсон омилига юксак эътибор берилаётгани, давлатимиз раҳбари ташаббуси билан жамиятимизнинг ҳар бир аъзосига ғамҳўрлик, меҳр-оқибат кўрсатилаётгани, инсон қадр-қиммати, унинг орзу-ниятларини рўёбга чиқаришга имконият бериш устувор вазифага айлангани бот-бот таъкидланди.\nОтахон ва онахонларимизнинг ҳаёти ва меҳнат фаолияти давомида тўплаган бой тажрибаси, ёшлик давридаги ўзига хос қийинчиликлар, меҳнат палласидаги машаққатлар, ниҳоят нуронийлик пайтида кўрсатилаётган ҳурмат-эҳтиром ҳақидаги дил сўзларини, самимий фикрларини билдиришди. Эл-юрт равнақи йўлида мамлакатимиз раҳбарига яқин кўмакчи, камарбаста бўлиш лозимлиги уч авлодга мансуб юртдошларимиз ўртасида кечган суҳбатнинг бош мавзуси бўлди.\nТадбирда вилоятимизнинг бир гуруҳ нуронийлари, ишлаб чиқариш илғорлари, иқтидорли ёшларга Ўзбекистон Республикаси Мустақиллигининг 30 йиллиги эсдалик нишонлари топширилди. Ватанимизнинг юксак мукофотларига лойиқ кўрилган турли соҳа вакиллари ибратли ҳаёт йўлини босиб ўтган отахон ва онахонлар, ёшлар файзли оқшомда ўзлари учун янги марраларни белгилаб олишди. Янги Ўзбекистон учун янги ташаббус, ғоялар илгари сурилган бундай мулоқотлар келгусида юртимиз тараққиётини янада чўққиларга олиб чиқишига хизмат қилади.\nВилоятимизда меҳмон бўлиб турган Қирғизистон, Қозоғистон, Тожикистон, Туркманистон Республикаларининг Ўзбекистон Республикасидаги Фавқулотда ва Мухтор элчилари ташрифнинг иккинчи куни вилоят ҳокими ҳамроҳлигида Жиззах шаҳридаги Шароф Рашидов ҳайкали пойига гуллар қўйишди ва атоқли давлат ва жамият арбобига ҳурмат бажо келтиришди. Адиб номи билан аталувчи ҳиёбон ва бу ерда экилган турфа манзарали дарахтлар меҳмонлар эътиборини тортди. Сўнгра элчилар Ҳамид Олимжон ва Зулфияхоним ҳайкали пойига ҳам гул қўйдилар. Бахт ва шодлик куйчиси Ҳамид Олимжон ва Зулфияхоним, Шароф Рашидов ёдгорлик музейларига ташриф буюришди. Айниқса, Шароф Рашидовнинг махсус вагони меҳмонларда катта таассурот қолдирди. Элчилар музейдаги фахрий меҳмонлар китобига эсдалик дастхатини қолдиришди. Ҳамид Олимжон ва Зулфия номидаги мактаб-интернатга қадам ранжида қилган меҳмонлар эътиборига ўқувчилар қардош миллатлар ва инглиз тилида ёд олган шеърлардан парчалар ўқиб, билим маскани ҳақида ҳикоя қилиб бердилар. Элчилар томонидан зукко ёшларга эсдалик совғалари топширилди.\nТашриф дастури доирасида меҳмонлар Жиззах шаҳридаги велоспортнинг ВМХ йўналиши бўйича янги қурилган трассада спортчиларнинг маҳоратига баҳо беришди. Марказий Осиёда ягона саналган трассада жорий йилнинг ўтаётган мазкур октябрь ойининг иккинчи ярмида Ўзбекистон чемпионати, декабрда эса Осиё кубоги халқаро мусобақаларининг ўтказилиши режалаштирилган. 3400 нафар томошабин олипия ўйинлари дастуридан ўрин эгаллаган экстримал велопойгаларни бевосита ўйингоҳдан кузатиш имкониятига эга. Спорт мажмуасида 4та сунъий қопламали футбол майдони, 4 та теннис кортида ёшлар маҳоратларини оширишмоқда. 100 ўринли ётоқхона қурилиши давом этмоқда. Мажмуада шунингдек, очиқ ва ёпиқ сув ҳавзалари барпо этилади.\nХалқимиз эртасининг қандай бўлиши фарзандларимиз бугун қандай таълим-тарбия олишларига боғлиқ. Қирғизистон, Қозоғистон, Тожикистон, Туркманистон Республикаларининг мамлакатимиздаги элчилари Жиззах шаҳридаги 29-сон меҳрибонлик уйига ташриф буюрдилар. Тарбияланувчиларга яратилган шароитлар билан танишган элчилар эътиборига муассаса ўқувчилари томонидан концерт дастури ҳавола этилди. Элчилар томонидан меҳрибонлик уйига 100 дан ортиқ бадиий китоблар совға қилинди.\nМеҳмонлар дастурий маҳсулотлар ва ахборот технологиялари технологик парки дирекцияси (IT Park) Жиззах филиалида ҳам бўлишди. Президентимиз Шавкат Мирзиёевнинг ташаббуси билан ташкил этилган Ҳиндистоннинг ахборот ва технология компаниялари билан ҳамкорликда дастурий таъминот ишлаб чиқиш, стартапларни жадаллаштириш бўйича илғор тажрибалари асосида ташкил этилган IT Park фаолияти билан танишдилар. Лойиҳа қиймати 5,3 миллиард сўмни ташкил этувчи филиалда 20 нафар ёшлар иш ўрни билан таъминланган.\nЭлчиларда Янги Ўзбекистон манзарасини ёрқин рангларда ифода этган кўча ва ҳиёбонлар, замонавий уй-жойлар, ижтимоий объектлар билан танишувларнинг ҳар бири илиқ таассурот уйғотганини алоҳида таъкидлаб ўтишди.\nИбрагим ЖУНУСОВ: Қирғизистон Республикасининг Ўзбекистондаги фавқулотда ва мухтор элчиси: — Тажрибаларни ўрганиш керак. Бу борада Ўзбекистон барча қардош мамлакатларни ҳавасини орттираётгани рост гап. Мамлакатингиздаги улкан ўзгаришлар, туб ислоҳотларни жаҳон ҳамжамияти кўриб турибди. Юртингизга келиш истагидагилар ҳар жойда топилади. Қирғизларда “Достук бар жерде береке болот”ёки “Дос менен абат уйун” деган мазмундаги мақоллар ўзбекларда ҳам учрайди, ўхшаш. Истагим икки халқнинг дўстлиги абадий бўлсин.\nАбдужаббор РАХМОНЗОДА: Тожикистон Республикасининг Ўзбекистондаги фавқулотда ва мухтор элчиси:—Президентингиз ташаббуси билан амалга оширилаётган “Обод қишлоқ”, “Обод маҳалла” давлат дастурлари ижроси натижасида Ўзбекистоннинг чекка ва олис ҳудудларида аҳоли учун яратилаётган шароитлар, шаҳардан қолишмайдиган турмуш тарзи, энг асосийси, одамларни ҳаётдан рози бўлишига қаратилган эзгу ишлар таҳсинга лойиқ. Қанчадан-қанча гўзал қишлоқлар, махаллаларда бўлдик. Бундай ободлик шабадалари ҳали ҳам давом этмоқда. Бундай хайрли ишлар халқингизни янги марралар сари чорлашига ҳеч шубҳам йўқ.\nЯзкули МАММЕДОВ: Туркманистон Республикасининг Ўзбекистондаги фавқулотда ва мухтор элчиси:— Ўзбекистон-Туркманистон ўртасидаги алоқалар янги босқичга кўтарилмоқда. Яқинда мамлакатингизга Туркманистон Президенти Гурбангули Бердимуҳамедов бошчилигидаги делегация ташриф буюрди. Ўзаро мулоқотларда икки қардош мамлакатлар раҳбарлари бир қатор муҳим шартномаларга имзо чекишди. Дини, тили, анъаналари, қадриятлари бир ва ўхшаш, дўстлик ва қардошлик занжирларини мустаҳкам боғлаётган халқларимиз ўртасидаги яқин қўшничилик, биродарлик алоқалари кенгаяверсин. Дўстлигимиз абадий бўлсин.\nДархан САТЫБАЛДЫ: Қозоғистон Республикасининг Ўзбекистондаги фавқулотда ва мухтор элчиси—Юртингизда 130 дан ортиқ миллат ва элат вакиллари истиқомат қилади. Улар қаторида қозоқлар ҳам мамлакатингизнинг ижтимоий-иқтисодий ривожланишида фаол иштирок этиб, ўз салоҳиятларини шу юрт ободлиги йўлида сарфлашаяпти. Ўзбекистонда истиқомат қилаётган турли миллат вакиллари бағрикенг, меҳмондўст, жонажон ва қадрдон Ватани билан ҳақли равишда фахрланади, ғурурланади. Розилик бўлган жойда барака, муваффақият бўлади. Бу борада Ўзбекистон барча кўприкларни, йўлларни бирлаштирувчи маконга айланаётгани ҳақиқат. Дўстлигимизга кўз тегмасин.\nАрнасойда "Кексалар хафталиги" ўтказилди\nЗомин ҳамда Янгиобод туманлари фаоллари иштирокида "Уч авлод учрашуви" ташкил этилди\nЯнгиободдаги ҳарбий қисмда уч авлод учрашуви ташкил этилди\nЗомин марказий ўйингоҳида “Кўпкураш” ҳарбий ватапарварлик мусобақалари бошланди\nЖиззахда белбоғли кураш бўйича мусобақа ташкил этилди


Гонконгда қуролли жиноятчилар 600 рулон ҳожатхона қоғозини ўғирлаб кетишди - Zamin.uz\n11:46 / 17 февраля 2020\nХитойнинг махсус маъмурий ҳудуди — Гонконгда коронавирус туфайли асосий эҳтиёж маҳсулотларининг етишмаслигидан ваҳимага тушиб қолган қуролланган босқинчилар 600 рулон ҳожатхона қоғозини ўғирлаб кетишди, деб ёзади «South China Morning Post» газетаси.\nМаълумотларга кўра, коронавирус туфайли асосий маҳсулотлар етишмай қолишидан хавотирга тушиб қолган гонконгликлар гўшт, гуруч, лағмон, ҳожатхона қоғози, совун ва шунга ўхшаган бошқа маҳсулотларни улгуржи сотиб ола бошлашган.\nГазетанинг ёзишича, душанба куни соат олтиларда Гонконгдаги дўконлардан бирининг олдида ниқобланган уч киши тахминан 50 қадоқ ҳожатхона қоғозини ўғирлаб кетишган. Полициянинг сўзларига кўра, жиноятчилардан бирининг қўлида ҳатто пичоқ ҳам бўлган. Моддий зарар — 130$ (1 минг Гонконг доллари).\nЯкшанба куни Гонконг Истеъмолчилар кенгаши бош директори маҳаллий аҳолига ҳожатхона қоғозини жуда кўп сотиб олмасликни ва уйида жуда кўп миқдорда сақламасликни тавсия этган. Чунки нам иқлим шароитида моғорлаб кетиши ҳеч гап эмас. Унинг айтишича, маҳсулот етказиб берувчилар ҳожатхона қоғози танқислиги бўлмаслигини маълум қилишган.\nГонконгда 57 киши COVID-19 коронавирусини юқтирган.\nҲожатхона қоғозларининг вирусдан сақловчи хусусияти борми?\nЯпония бош вазири ҳожатхона қоғозини ёппасига сотиб олмасликка чақирди\nАфғонистон шимолида толиблар 40 нафар оқсоқолни ўғирлаб кетишди\nТолиблар Афғонистон шарқида олти нафар журналистни ўғирлаб кетишди


Салатларни ташқи кўриниш ҳамда саломатлик учун янада фойдали қилувчи 5 та маҳсулот - Zamin.uz\n20:13 / 05.01.2021\nОртиқча вазн ташлашнинг энг самарали усули бу – кўпроқ салат истеъмол қилишдир. Аммо салат тановул қилиш нафақат қоматни яхшилашда, балки саломатлик борасида ҳам фойдали бўлиши учун ҳам қуйидаги оддий қоидаларга амал қилиш тавсия этилади.\nЁғ қўшилган салатлардан воз кечмаган маъқул\nОдатда сабзавот ва кўкатлардаги витамин ва фойдали моддалар ёғда эрийди. Шунинг учун салат тайёрлашда ёғдан фойдаланиш зарур, акс ҳолда улар кутган натижани бермайди. Бундан ташқари, ўсимликларга асосланган тўйинмаган ёғли кислоталар қон томирлари ва юракка ижобий таъсир ўтказади. Шунингдек, қондаги қанд миқдорини назорат қилишга ёрдам беради. Мутахассислар салатга икки ош қошиқ ёғ ва бирозгина сирка қўшишни жуда самарали деб ҳисоблайди.\nКўкатлар қўшишни унутмаслик лозим\nРайҳон, петрушка, кинза, исмалоқ ва салат барги турли хил касалликларга қарши курашишда ёрдам берадиган фойдали антиоксидантларга бой. Шунингдек, кўкатларнинг ёқимли таъми туфайли салатларни фойдасизга чиқарувчи ёки ортиқча калорияга эга маҳсулот қўшишга ҳожат қолмайди.\nОқсиллардан унумли фойдаланиш керак\nЁнғоқ, писта, пишлоқ, балиқ ва товуқ гўшти салатни нафақат мазали қилади, балки узоқ вақтгача организмда тўқлик ҳисини беради. Энг муҳими, уларни белгиланган миқдорда истеъмол қилиш зарур.\nТурли хил мева ва сабзавотлар ҳам қўшиш фойдали\nСалат таркибида қанча кўп мева ва сабзавотлар бўлса, улар шунча фойдали саналади. Сабаби уларнинг таркибида кўплаб витамин ва минераллар мавжуд. Сабзи, бодринг, булғори қалампири, брокколи, нўхат, қулупнай, малина ва нок – ушбу маҳсулотлардан иложи борича тез тез салатлар тайёрлаб туриш тавсия этилади.\nҚуритилган нонларни рад этган афзал\nҚуритилган нон бўлаклари кўплаб мазали салатларнинг таркибий қисми ҳисобланади, аммо улар деярли фойдали эмас. Одатда уларнинг таркибида енгил углеводлар жуда кўп, озуқавий моддалар эса аксинча. Шунингдек, уларнинг таркибидаги гликемик индекснинг юқорилиги туфайли қонда қанд миқдори кескин кўтарилиши натижасида танада тез-тез очлик ҳиси пайдо бўлиши кузатилади. “Замин” янгиликларини “Twitter”да кузатиб боринг\nЯнгиликлар » Ҳаёт тарзи » Салатларни ташқи кўриниш ҳамда саломатлик учун янада фойдали қилувчи 5 та маҳсулот


Қаршилик ота алимент ўрнига фарзандларига уй берган бўлса, Китоб туманида яшовчи қарздор хотинига 6,5 минг доллар тўлаб берди - Daryo\n12:28, 05.06.2021 8139\nҚашқадарё вилоятининг Қарши туманида яшовчи фуқаро фарзандларининг моддий таъминоти учун хотинига уй берган бўлса, Китоб туманида яшовчи фуқаро алиментни валютада тўлади. Бу ҳақда «Дарё»га МИБнинг вилоят бошқармаси ахборот хизмати хабар берди.\nФуқаролик ишлари бўйича Қарши туманлараро судининг 2021 йил 3 февралдаги буйруғига асосан қарздор З.Ш.дан ундирувчи А.Я. фойдасига икки нафар фарзандининг моддий таъминоти учун алимент ундириш белгиланган. Ушбу ижро ҳужжати ижро қилиш учун МИБнинг Қарши туман бўлими иш юритувига келиб тушган ва шу куннинг ўзида ижро иши юритиш тўғрисида қарор қабул қилиниб, тарафларга маълум қилинган. Қарздор алимент пулларини ўз вақтида ойма-ой тўлаб бориши лозимлиги тўғрисида огоҳлантирилган.\n«Бири тўрт ярим ёш ва яна бири эса ҳали етти ойлик фарзандлари таъминотини ўйлаган ота 18 йил мобайнида алимент тўлашдан кўра, фарзандларига уй беришни лозим топди. Собиқ эр хотини билан ўзаро келишиб, умумий майдони 181 метр квадрат бўлган тўрт хонали уйни турмуш ўртоғининг номига расмийлаштириб берди», — дейди Гулноза Дилмуродова.\nҚўшимча маълумот берилишича, вилоятнинг Китоб туманида яшовчи ота ҳам Шаҳрисабз туманлараро судининг 2017 йил 6 мартдаги суд буйруғига асосан ундирувчи М.У. фойдасига икки нафар вояга етмаган фарзандининг моддий таъминоти учун алимент тўлаб келган.\n«МИБга мурожаат қилган ота фарзандлари вояга етгунига қадар бўлган алимент пулларини тўлаш истагини билдириб, ундирувчи билан ўзаро келишган ҳолда жами 6500 доллар пулни тўлаб берди. Ушбу пуллар тилхат асосида болаларнинг онасига топширилди», — дейилади бюро ахборот хизмати хабарномасида.\nМавзуга доир: Бухоролик бола отаси томонидан 4 ёшида Россияга олиб кетилиб, 7 ёшида мажбурий тартибда онасига қайтарилди\n20:55, 23.09.2021 102484\n08:02, 26.09.2021 78307\n10:53 Бугун 0


Россияда "наношоколад" ишлаб чиқилди\n19:46 / 29.03.2017\nУзоқ Шарқ федерал университетининг Биотиббиёт мактаби (УШФУ БТМ) илмий ходимлари таркибида денгиз карами бўлган шоколаднинг оригинал рецептини ишлаб чиқишди. "Наношоколад" ўз ингридиентларининг митти ҳажми ва махсус озуқавий хусусиятлари билан ажралиб туради. Hi-Tech ишлаб чиарувчилардан янги маҳсулотни ишлаб чиқариш технологиясига оид маълумотларни олишга муваффақ бўлди.\nМанбага кўра, тайёрлаш технологияси шоколад тайёрлашнинг анъанавий усулидан бироз фарқ қилади.\n"Шоколаднинг асосий хусусияти - ламинариянинг энг майда заррачаларини қўллаш. Масаллиқ Япониянинг махсус тегирмонларида майдаланган", - дейди УШФУ БТМ озиқ-овқат илми ва технологиялари департаменти доценти Елена Добринина.\nҲажмининг кичиклиги туфайли шоколаддаги фойдали моддалар яхшироқ ўзлаштирилади. Инсон у орқали ўзига керакли элементларни олади.\n"Инновацион технология туфайли "наношоколад"нинг фаол моддалари организм тизимларига самарали етказиб берилади. Айнан шунинг учун биз унга бундай илмий ном беришга қарор қилдик. Бизнинг шоколадимиз классик таъмга эга, денгиз карамининг мазаси эса деярли сезилмайди", - дея сўзлайди Елена Добринина.\nҲозирда "наношоколад" тайёрлашнинг янги технологияси синовдан ўтказилмоқда. Олимлар унга патент расмийлаштиришмоқчи.\nРоссия наношоколад инновацион технология


Ельцин ўз давомчиси сифатида нима учун Путинни танлагани сабаби ошкор қилинди\n23:51 / 22.11.2019\nРоссиянинг биринчи президенти Борис Ельцин Владимир Путин бошқа авлод вакили бўлгани сабабли уни ўзининг давомчиси этиб тайинлаган. Бу ҳақда журналист Владимир Познерга интервьюда Путиннинг амалдаги ва Ельциннинг собиқ маслаҳатчиси Валентин Юмашев маълум қилди.\n“Ельцин 1991 йилда ёши 40-50да бўлган одамлар авлоди кетиши керак деб ҳисоблаган. У Россияни собиқ иттифоқдан ўзига кўп нарса олган бу одамларга қолдириш мумкинмас, деб ҳисоблаган”, деб айтган Юмашев.\nУнинг таъкидлашича, Ельцин учун ўз давомчисининг феъл-атвори муҳим бўлган ва у Путинда тўғри қарорлар қабул қила оладиган ва либерал ислоҳотларни давом эттира оладиган одамни кўрган.\nЮмашевнинг маълум қилишича, Ельцин Путин президент сайловларини юта олишига каттароқ кафолат бўлиши учун сайловларга ярим йил қолганда истеъфога чиққан. Юмашевнинг таъкидлашича, Ельцин истеъфога чиққан кун – 1999 йил 31 декабрда гўёки елкасидан тоғ ағдарилгандек ўзида йўқ хурсанд бўлган.\nЮмашев Ельцин маъмуриятини 1997 йил мартдан 1998 йил декабргача бошқарган.\nПутин жорий июнда ўтган жонли мулоқот вақтида Ельциннинг Россия раҳбари лавозимини эгаллаш таклифини қабул қилгани тўғри қарор бўлганини таъкидлаб ўтган. Путиннинг айтишича, бу қарор у учун осон бўлмаган, чунки у ўшанда ўзини ҳали бу лавозимга тайёр деб ҳисобламаган.\nЕльцин Россияга 1991 йилдан президентлик қилган. У 1999 йил 31 декабрда истеъфога чиқишини эълон қилган ва президент вазифасини бажарувчи сифатида ўшанда бош вазир бўлган Владимир Путинни тайинлаган. Путин 2000 йил мартида президент сайловларида ғалаба қозониб, ўша йилнинг 7 май кунидан лавозимини бажаришга киришган.


Ўзбекистонда коронавирусга чалинганлар сони 18 нафарга етди - Daryo\n21:35, 18.03.2020 188188\nЎзбекистонда коронавирус инфекцияси аниқланган беморлар сони 18 нафарга етди. Бу ҳақда Соғлиқни сақлаш вазирлиги матбуот хизмати хабар бермоқда.\nМаълум бўлишича, 11 март куни Франциядан қайтган, Ўзбекистондаги расман биринчи коронавирус ташувчисига айланган олий тоифали шифокор аёлнинг онаси, келини ва бирга ишлайдиган ҳамкасбида ҳам коронавирус аниқланган.\nВазирликдан маълум қилишларича, ҳар уч фуқаро ҳам шу вақтгача тиббий назоратда бўлган. Аввалроқ биринчи бемор аёлнинг ўғли, қизи, турмуш ўртоғи, невараси, шунингдек, бир қариндошида ҳам коронавирус аниқланган эди.\n«Инфекция тарқалиб кетишининг олдини олиш мақсадида олиб борилаётган эпидемиологик суриштирув ишлари давом эттирилмоқда», — дейилади Соғлиқни сақлаш вазирлиги ахборотида.\nМавзуга доир: Москвадан келган ўзбекистонликлар карантинда шароитлар йўқлигидан шикоят қилди\nБир кунда еттита янги касалланиш ҳолати\nЎзбекистонда коронавирусга чалиниш билан дастлабки ҳолат 15 март куни соат 6:00 да қайд этилган эди. Вирус 11 март куни тонгда Франциядан қайтган олий тоифали шифокор аёлда аниқланган. Кейинчалик унинг ўғли, қизи, турмуш ўртоғи, невараси, онаси, келини, яна бир қариндоши ва бир ҳамкасбида ҳам вирус аниқланди.\n15 март оқшомида Ўзбекистонда коронавируснинг янги ташувчиси қайд этилди — 15 март куни тонгда Истанбул—Тошкент рейсида қайтган эркакда касаллик аниқланди. Кейинчалик унинг рафиқаси, шу рейсда бўлган яна бир фуқаро ҳамда бошқа бир эр-хотин ҳам касаллангани маълум бўлди.\n14 март куни амалга оширилган Лондон—Тошкент рейсида келган Ўзбекистон фуқаросида 16 март куни коронавирус аниқлангани маълум қилинди. Кейинчалик унинг ҳам рафиқасидан, шунингдек, шу рейсда бўлган яна бир йўловчида ҳам коронавирус аниқланди. 17 март куни расмийлар Дубайдан келган яна бир фуқарода инфекция аниқлади.\nШундай қилиб, Ўзбекистонда 15 март куни тўрт кишида, 16 март куни тўрт кишида, 17 март куни уч кишида, 18 март куни эса етти кишида коронавирус аниқланди.\nМавзуга доир: Шавкат Мирзиёев коронавирус билан боғлиқ вазият бўйича халққа мурожаат қилди\n10:56, 30.05.2020 312076\n18:58, 25.05.2020 115588\n23:47, 06.06.2020 160770\n23:10 Бугун 1802\n22:58 Бугун 6759\n22:58 Бугун 2130\n22:46 Бугун 4484\n00:05 Бугун 147204\n20:12, 11.07.2020 133782\n10:02, 12.07.2020 114495


Клинтон сайловда ғалаба қозонса, ИШИДни бартараф этиш билан шуғулланишга ваъда берди\n10:52 / 12.12.2015\nАҚШ президентлиги учун сайловда Демократлар партиясидан асосий номзод ҳисобланган Ҳиллари Клинтон мамлакат президентига айланса, ИШИД муаммосига қарши жиддий курашишни ваъда қилди. Бу ҳақда Ассошиэйтед Пресс нашрида ёзилган.\nУ бу ҳақида Оклаҳома штатида (бу штат аҳолиси республикачиларга мойил - таҳририят изоҳи) ўтказилган маросим вақтида айтиб ўтган. Унинг сўзларига кўра, кўплаб сиёсатчилар қуруқ ваъдалар беришади, лекин бажаришмайди. Чунки, улар бу борада амалиётга эга эмаслар.\n"Мен аввал ҳам Оқ уйда ишлаганман ва Америка хавфсизлигини таъминлаш нима эканини биламан", дейди собиқ давлат котиби.\nНоябрь ойида Клинтон хоним ИШИДга қарши ҳаводан зарба беришни кучайтириш кераклигини айтиб ўтган, лекин қуруқликда ҳарбий амалиётлар бошлашга қаршилигини билдирганди.\n"ИШИДни тўхтатиш эмас, бутунлай йўқ қилиш керак", деганди Клинтон.\nБироз олдинроқ эса у АҚШнинг ИШИДга қарши уруш эълон қилишига ҳали эрта деб ҳисоблашини айтиб ўтганди.


Toyota янги седанни тақдим этди\n18:13 / 15.08.2017\nТаиландда Toyota’нинг янги седани Yaris Ativ сотувлари бошланмоқда. Модель Toyota Vios седанининг қайта ишланган нусхасидир, у, ўз навбатида, Yaris ҳэтчи негизида қурилган бўлиб, Осиё бозорларига мўлжалланган (Европада бошқа Ярис сотилади).\nЯнгиликнинг узунлиги 4 425 мм, эни – 1 730 мм.га тенг. Ғилдирак базасининг баландлиги ва ҳажми – Vios билан бир хилда, яъни мос равишда 1 475 ва 2 550 мм.\nYaris Ativ қуввати 86 от кучи бўлган тўрт цилиндрли бензинли 1.2 мотори билан жиҳозланган. Унинг тўла тўпламига 14 ёки 15 дюймли дисклар, ABS, EBD, еттита хавфсизлик ёстиқчаси, 7 дюймли сенсорли экранга эга мультимедиа тизими, орқани кўриш камераси, калитсиз очиш ва двигателни ишга тушириш тизими, кондиционер кириши мумкин.\nЯнги седаннинг нархи тахминан 14 230 доллардан бошланади. Яқинда янгиланган Vios эса 18 461 долларга тушади.\nҲозирча Yaris Ativ бошқа давлатларда ҳам пайдо бўлиши бўйича маълумотлар йўқ.\nЯнги Kia Quoris қандай кўринишга эга бўлиши айтилди\n15:10 / 09.03.2018


2. Чотқол тизмасидаги ғоят камёб ўсимлик.\nБўйи 15– 35 см гача етадиган кўп йиллик ўт. Пояси кўп. Ёпирма баргларининг узунлиги 2,5–11,5 см, эни 6–9 мм, тескари наштарсимон. Ўрама баргчалари қалами наштарсимон. Саватчасининг узунлиги 0,9–1,3 см. Гули пушти ёки бинафша рангли. Уруғи узунчоқ наштарсимон, дағал, тукли. Июль ойида гуллаб, меваси август–сентябрь ойларида етилади.\nТошкент вилояти: Чотқол тизмасида Кўксувда тарқалган. Ўзбекистондан ташқари Қирғизистонда тарқалган.\nТоғ минтақасининг юқори қисмидаги ўтлоқларда ўсади.\nТабиатда жуда кам тарқалган, фақат бир жойда маълум.\nЧорва молларининг кўплаб боқилиши натижасида камайиб кетган.\nМахсус муҳофаза чоралари ишлаб чиқилмаган. Ўсиш жойлари УгомЧотқол миллий табиат боғи ҳудудида жойлашган.


Ҳижрий 1442 йилнинг шаввол ҳилолини текшириш натижаси ва муборак рамазон ҳайити табриги - | Hizb-Uzbekiston.info\nHome›МАТБУОТ БАЁНОТИ›Ҳижрий 1442 йилнинг шаввол ҳилолини текшириш натижаси ва муборак рамазон ҳайити табриги\nБисмиллаҳир Роҳманир Роҳим. Бутун оламларнинг, шамсу қамар ва ҳилолу вақтларнинг Парвардигори, буюк арш соҳиби Аллоҳга ҳамду сано бўлсин. Давлат барпо этиб, Уммат бунёд этган саййидимиз Муҳаммад мустафога, у кишининг аҳли-оиласи ва барча саҳобаларига салоту саломлар ёғилсин.\nБугун сешанбадан чоршанбага ўтаётган муборак кечада шаввол ҳилоли кузатилгандан кейин ҳилолни шаръий кўриш билан кўрилгани ўз исботини топмади. Шунга кўра, демак, эртага чоршанба куни инша Аллоҳ рамазонни тўлиқ охирига етказилиб, ўттиз кун қилинади ва эртаси пайшанба куни шаввол ойининг ҳамда муборак рамазон ҳайити кунларининг биринчи куни бўлади.\nШу муносабат билан Ҳизб ут-Таҳрир бутун Ислом Умматини муборак рамазон ҳайити билан холис-самимият ила табриклайди. Аллоҳ Таолодан келаси йилги ҳайитни Ислом давлати барпо бўлган, динимизни ғолиб қилиб, байроғини кенг ёйган ҳолда қарши олишимизга насиб рўз айлашини сўраб қоламиз.\nЎз навбатида мен ҳам, хоссатан ўзимнинг номимдан ҳамда Ҳизб ут-Таҳрир марказий матбуот бўлими раиси ва барча минтақалардаги матбуот бўлими ходимлари номидан Ҳизб ут-Таҳрир амири улуғ олим Ато ибн Халил Абу Роштани муборакбод этаман. Аллоҳ Таолодан Пайғамбарлик минҳожи асосидаги иккинчи рошид Халифаликнинг барпо бўлиши тўғрисидаги Росулуллоҳ ﷺнинг башоратларини амиримиз етакчилигида олиб борилаётган ушбу даъват орқали рўёбга чиқариб беришини сўраб қоламиз.\nБу йилги Рамазон ҳам азоб-уқубатларсиз келмади. Ислом Уммати ҳануз бу машаққатлардан азоб чекмоқда. Бу азоб-уқубатлар Ақсо масжидида ҳамда Яман, Сурия, Бангладеш, Покистон, Афғонистон, Судан, Нигер, Қирғизистон, Россия ва Сомалида бўлаётганидек ё тўғридан-тўғри содир бўлмоқда ёки Ироқ, Миср, Ҳиндистон каби юртларда бўлаётгани каби ҳукмдорларнинг лоқайдликлари ва коррупцияси сабабли содир бўлмоқда. Ушбу хайрли Рамазон ойида мусулмон юртларида қарийб 200 миллион шахс тўйиб овқат емасликдан, Яман ва Суриянинг ярим аҳолиси очарчиликдан азият чекмоқда. Бошқа исломий юртларда ҳам қашшоқлик манзаралари ҳукмрон. Ҳатто намозимиз ҳам бу ҳукмдорларнинг малайлик ва жоҳиллигидан омон қолмади. Чунки улар янги турдаги пандемияни жиловлаёлмай, мусулмонларни масжидлардан маҳрум қилмоқдалар, жамоат намозлари суратини бузмоқдалар…\nЭй мусулмонлар, эй инсонлар учун чиқарилган энг яхши Уммат!\nЮртлари Ҳинд океани билан Тинч океани ўртасидаги ўтиш йўлагини ўз ичига олган, денгизчилари Ўрта Ер денгизи, Қизил денгиз ва Қора денгизнинг соҳиблари бўлган Уммат қандай қилиб бундай аҳволга тушиб қолиши мумкин?! Қуруқлик, денгиз ва ҳаво ҳудудлари Жаҳон савдо йўлларини ўз ичига олган, йўлаклари эса, ҳарбий навигациянинг таянчи бўлган Уммат қандай қилиб бундай аҳволга тушиб қолиши мумкин?! Аҳолиси дунё бойликларининг асосий қисмига эга заминда яшайдиган, инсоний энергия тобора ўсишда давом этаётган бир ўлка қандай қилиб бундай аҳволга тушиб қолиши мумкин?! Ҳиндистон, Хитой ва Россияни қамалга қилиш, АҚШнинг халқаро гегемонлигига барҳам бериш, Европа нуфузини Африка қитъасидан йўқ қилиш имконига эга бўлган Уммат қандай қилиб бундай аҳволга тушиб қолиши мумкин?!\nБунинг жавоби шуки: «Уммат ўз эгнидан Халифалик либосини ечгач, Аллоҳ унга хорлик ва шармандалик либосини кийдирди». Зеро, халифа Умар ибн Хаттоб розияллоҳу анҳу «Биз Аллоҳ Ислом билан кучли-қудратли қилган халқмиз. Агар куч-қудратни Исломдан бошқа тарафдан қидирсак, Аллоҳ бизни хор қилади», деган. Демак, бутун халқлар ва миллатларга Халифалик ҳайбати қайтиб келмагунча, Ислом ва мусулмонларнинг ҳайбати қайтмайди.\nЭй мусулмонлар, эй муфаккирлар ва медиа-минбар эгалари!\nУмматдаги жамоатчилик фикри Халифалик тарафдоридир. Бироқ у айни лойиҳанинг тафсилотларини тушунтириб берадиган кишига муҳтож. Ғарб бу вазиятдан хабардор. Шу боис, ҳукмронлик холис Аллоҳнинг шариатига ўтмаслиги, Уммат қайтиб оёққа туролмаслиги учун сизнинг қўлингиз билан Исломга ёт бўлган тафсилотларни Халифалик тушунчасига аралаштиришга ҳаракат қилмоқда. Муфаккирлар сифатида, бугунги асрга шариат жавоб беролмайди, деган шубҳалардан қутулмоғингиз вақти келди. Зеро, бу фикр – Аллоҳ сақласин – куфр эшикларидан биридир. Чунки шариат бугунги кунимиздаги ва қиёмат кунига қадар яратиладиган барча инсонлар учун келган. Бу қандай амалга ошиши масаласига келсак, ҳокимиятни олиш ва бугунги янги дунёга етакчилик қилишга Исломнинг лойиқ эканини англаб етишингиз учун Ҳизб ут-Таҳрир Қуръон, суннат, саҳобалар ижмои ва кенг исломий меросдан етарлича маълумотларни келтириб берди. Уммат ўз давлатини барпо қилиши учун Ҳизб бошқарув соҳасидан тортиб, иқтисод, ижтимо, сақофат, суд, мафкура, сиёсат каби соҳаларга қадар барча масалаларни муфассал баён қилиб берди. Ҳизб сақофати хўжайинликни шариатга хослаган. Чунки у фақат Исломдан олинган бўлиб, унга куфр фикрлари ва қонунларидан заррача аралашмаган.\nЭй мусулмонлар, эй куч-қудрат эгалари!\nҲукмдорларнинг Ғарбдаги конференцияларда хўжайинлари билан бирга туяқушлар каби юрганини, мусулмон юртларидаги халқлар устига фиръавнлар каби миниб олишганини кўриб, бундай қабоҳатдан қонларингиз қайнамайдими?! Франциянинг Пайғамбарингизни ҳақоратлаши, Американинг динингизга нисбатан қабиҳлиги наҳотки сизларни жунбушга келтириб, Абу Бакр Сиддиқнинг мардлигини қўзғамаётган бўлса?! Наҳотки Шом муслималарининг номуси топталгани тўғрисидаги баёнотлари сизларни Мўътасим каби отилиб чиқишга ундамаётган бўлса?! Аллоҳнинг тузоғига тушишдан сақланинглар. Аллоҳга қасамки, У зот сизни ваҳн билан синамоқда… Бас, ажал сизларни тўсатдан тутиб қолишидан ҳамда Аллоҳ ўрнингизга сизлардан кўра яхшироқларини олиб келишидан олдин Ҳизб ут-Таҳрирнинг рошид Халифаликни барпо этиш лойиҳасига нусрат-ёрдам бериш билан ушбу ваҳндан халос бўлишга шошилинг. Зеро, Аллоҳ Таоло бундай деди:\n«Агар сизлар юз ўгириб кетсангиз, (Аллоҳ ўрнингизга) сиздан бошқа бир қавмни алмаштириб қўюр, сўнгра улар сизларга ўхшаган бўлмаслар (сиздан яхши бўлурлар)!» [Муҳаммад 38]\nДушанбага ўтар кеча, ҳижрий 1442 йилнинг рамазон ойининг охирги ўттизинчи куни\nМилодий 2021 йил 12 май\nTagsИйд ал-Фитр муборак бўлсин!ҳайити табриги


Зидан ва Симеоне дербига қандай тайёрланганди? Мадрид дербиси нега зерикарли бўлгани ҳақида\nСпорт 15:20 / 29.09.2019 9653\nИкки мураббий бир-бирининг режасини бузиш билан банд бўлди - бундан бошқа режа йўқ эди.\nИспания чемпионати. Лига 1. 7-тур\nОгоҳлантиришлар: Начо, 22. Варан, 69. Партей, 90+3.\nҲакам: Гонсалес Гонсалес.\n28 сентябрь. Мадрид. «Ваньда Метрополитано» стадиони.\n7:3 ҳисобидан 2 ой ўтиб\nБу ўйинда ғолиб чиқиш - икки жамоа учун ҳам биринчи ўринни эгаллаш ва тўғридан-тўғри рақибни бир неча очколик фарқ билан ортда қолдириш имконини берарди. «Атлетико» ғалаба қозонса «Реал»дан 2 очко олдинда бўлар, «Реал» ғалаба қозонса биринчи ва иккинчи ўрин орасидаги фарқ 3 очкони ташкил этарди. Шу билан биргаликда, дуранг ўйнашнинг ҳам у қадар зарари йўқ эди: биринчи ва иккинчи ўринни эгаллаб турган бу жамоалар орасидаги минимал фарқ сақланиб қоларди.\nҚизиқ, бу мураббийлардан қайси бири — Диего Симеоне ёки Зинедин Зидан — мавсумдаги биринчи дерби олдидан ўз футболчилари хотирасидан шу йил 27 июлида Американинг Ист-Рутерфорд шаҳрида Халқаро чемпионлар кубоги доирасида бўлиб ўтган ўйинни ўчириб юборишни истаган экан? Ўшанда «Атлетико» 7:3 ҳисобида ғалаба қозонгани, танаффусга қадар 5:0 ҳисоби қайд этилгани, ўйинда покер қайд этган Диего Костанинг якунда майдондан четлатилиши — бу барча учун ақлбовар мотивация манбаи эди. «Матрасчилар» учун — ўз кучлари ва имкониятларига ишонч, «Реал» учун — қасос олишга интилиш иштиёқи. Икки ой олдинги ўйин шунчаки ўртоқлик учрашуви мақомида бўлгани муҳим эмас.\n«Реал» мавсум бошида энг кўп танқидга учраётган топ-клубдир, аммо айнан шу жамоа 6 турдан кейин турнир жадвалини бошқариб тураётганди. Тўғри, ўз вақтида бу клубни чемпион қилган Фабио Капелло томошабоп ўйин кўрсатмагани учун истеъфога чиқариб юборилганди. Аммо Жозе Моуриньо қайтиши ҳақидаги ва етакчи футболчиларнинг бош мураббийга ишончи сўнгани ҳақидаги миш-мишларга қарамай, Зиданга жиддий эътироз билдиришга асос йўқ.\nУ «Атлетико»га қарши ўйиндан аввал берган интервьюсида мураббий ҳам киноя қилди. «Фақат бир нарсани айтишим мумкин, «Реал»дагилар ҳам бошқалар каби кўп ишлашяпти», — деди Зизу дерби арафасида.\nЮқори прессинг – Зиданга хос бўлган услуб эмас. Аммо бу сафар у шогирдларига рақиб ҳужумларини майдоннинг иккинчи қисмидаёқ бўғиб ташлашни кўрсатма қилганди. Дастлабки 15 дақиқада «Реал» футболчилари 8 марта мезбонлар ҳужумини тўхтатишди, шундан бештаси – рақиб ҳудудида. Мақсад аён эди: Фелишга узатма берилишига йўл қўймаслик. Шу орқали «Атлетико» секинлик билан позицион ҳужум уюштираётганида меҳмонлар ҳимоядаги позицияларига қайтишга улгуришарди.\n«Реал» кўпроқ чап қанотда фаол ўйин кўрсатди. Бу мураббий кўрсатмаси экани кўриниб турарди: дастлабки ярим соат ичида Кроос-Начо-Азар учбурчаги жами 81та пас узатди, бу вақтда ўнг қанотдаги Карвахаль-Вальверде-Бэйл биргаликда – 48 пас амалга оширишди. Бундай кўрсатманинг бир неча сабаблари бор эди, бу сабаблар ҳам ҳужум билан, ҳам ҳимоя билан боғлиқ.\nҲужумдан бошлаймиз. Вальверде ярим ҳимоячилар учлигида ўнг қанотда ўйнади, у Кроосга симметрик жойлашди, аммо бутунлай бошқа функцияни бажарди. У тўпга эгалик қилишдан кўра, рақибга босим уюштириш билан шуғулланди. Худди шу қанотда Бэйл – қарши ҳужумлар учун мос футболчи ҳаракат қилди. Тўпни чап қанотда айлантириб юришдан мақсад шу томонга «Атлетико» ҳимоячиларининг эътиборини жалб қилиб, кейин тезкорлик билан тўпни нариги қанотга ўтказиш ва Бэйл бўш ҳудудлардан фойдаланишига эришиш эди.\nТўпни чап қанотда ушлаб туришнинг ҳимоявий томондан ҳам сабаблари бор эди. Менди ва Марсело жароҳатдалиги туфайли чап қанотда Начо туширилди. У универсал, аммо барибир кўпроқ ўнг оёғида ўйновчи футболчи. «Атлетико»да эса ўнг қанот тезкор Фелишга тегишди, у тезкор бўлиш билан биргаликда жамоанинг энг креатив футболчиси, қолаверса жамоанинг ўнг қанотидаги Триппьер ҳам фаол равишда ҳужумга қўшила олади. Триппьер исталган вақтда ҳужумга чиқиши мумкинлиги «Реал»нинг чап қанотини доимий равишда таҳдидда ушлаб турарди.\nРежа мантиқий эди, аммо биринчи бўлимда бу режани иш берди дейиш қийин. Азар Триппьерни алдаб ўтиб, рақиб жарима майдонига ёриб кирган вақтдагина меҳмонлар хавфли вазиятга эга бўлишди. Кўп ҳолларда Зидан шогирдлари олдинга ўта олишмади: уч вазиятда бельгиялик футболчи шунчаки тўпни йўқотди, бошқа ҳолатларда эса таваккал қилишни истамаган ҳолда тўпни орқага узатди. Ҳимояда ҳам ҳаммаси кўнгилдагидек эмасди: «Атлетико» барибир ўнг қанотдан кам бўлсада хавфли ҳужумлар уюштириб турди. Ўйиннинг 8-дақиқасида Фелиш олдинга ташланди ва рақиб дарвозабони билан яккама-якка чиқиб борди, аммо унинг зарбаси дарвоза устуни ёнидан ўтиб кетди. Бу вазиятда Начо ортга қайтишга улгурмаганди. Бошқа вазиятда эса мезбонлар юқори прессингни ёриб ўтиб, олдинга чиқишди, Начо Триппьерни йиқитишга мажбур бўлди ва 23 дақиқадаёқ сариқ карточка олди. Биринчи бўлим охирида Триппьер яна Начодан ўтиб кетиб, рақиб жарима майдонига хавфли узатма берди, бу вазиятда Куртуа тўпни эгаллаб олди. Битта ҳудуддан учта хавфли ҳужум уюштирилиши шундан дарак берардики, Симеоне «Реал»нинг заиф нуқтасини пайқаб қолган ва шогирдларига айнан шу ердан ёриб ўтишни кўрсатма қилганди.\nАммо Симеоненинг режаси ҳам ўхшамади: «Атлетико» ҳужумга зўр берди, аммо рақиб дарвозасига деярли аниқ зарба бера олмади. Аввалига Диего қанот чизиғи ёнида туриб Витолога бақириб турди, 25-дақиқадан кейин уни ўнг қанотга ўтказиб, Коке билан жойини алмаштирди ва Коке чап қанотни жонлантиришга келди. Витолонинг ўнг қанотдаги ҳаракатлари ҳам мураббийни қаноатлантирмади ва танаффусда уни Анхель Корреа алмаштирди, у чап қанотдан жой олди, Коке ўнг қанотга қайтди.\nИкки жамоада ҳам ҳужумлар яхши уюштирилмади, танаффусдан кейин Симеоне футболчиларининг позицияларини алмаштира бошлади. Аввалига Лоди ўрнига Лемар майдонга туширилди: Лодининг майдондаги ўрнини - чап қанотни Сауль эгаллади, кўп ўтмай Фелишнинг ўрнига Льоренте туширилди, натижада ҳужум марказида Костага Корреа шериклик қилди. Лемар эса марказда жойлашди, Сауль бутун чап қанотни ёпишга масъул бўлди. Тўпсиз 4-4-2 схемаси, тўп билан 3-4-1-2 схемаси ҳаракатланди. Аммо Симеоне ҳужум чизиғига туширилган янги футболчиларга кўрсатма бериш билан машғул бўлганида, «Реал» ўйиндаги энг хавфли вазиятни яратди.\nНегадир Начога ҳеч ким халал бермади ва у хотиржамлик билан тўпни ўнг оёғига мослаб олиб, уни рақиб жарима майдонига узатди. Унинг паси Бенземанинг бошини топди, франциялик ҳужумчи бурчак томон зарба йўллади, аммо Облак турнинг энг яхши сейвларидан бирини амалга оширди – «Реал» эса битта эпизод билан ғалабага эришишига бир бахя қолди.\n«Реал»да Модрич Вальверденинг, Хамес эса Азарнинг ўрнини эгаллаши билан жамоа тўпсиз яхшироқ ҳаракатлана бошлади (хорватиялик футблчи кучли прессинг учун туширилганди), аммо тўп билан ҳаракатланишда жамоа оқсай бошлади. Иккинчи бўлимнинг иккинчи қисмида меҳмонлар тўпни топшириб қўйишди. Симеоне эса, ҳужумни кучайтириш учун янги футболчиларни майдонга ташлаган бўлсада яримҳимоя чизиғи ҳужум вакилларини зарба бериш позициясига чиқара олишмади. Куртуа супермен ролига киришишига ҳожат бўлмади. Бунда асосий ишни ҳимоячилар, айниқса бу оқшомни идеал даражада ўтказган Вараннинг хизмати катта бўлди. Куртуа дарвозасига йўлланган илк аниқ зарба 89-дақиқада қайд этилди - Кокенинг узоқ масофадан йўллаган зарбаси дарвозабонга у қадар катта қийинчилик туғдирмади.\n«Реал» қаторасига учинчи ўйинда дарвозасини дахлсиз сақлади. Зидан даврида бундай ҳолат илк марта кузатилмоқда. Жамоа Ла Лига доирасидаги ўйинларда ўз дарвозасига зарба беришга 269 дақиқа давомида йўл қўймагани чемпионат учун сўнгги ўн йилликдаги рекорддир.\nШу тариқа, икки мураббий ҳам бир-бирининг режаларини чиппакка чиқарди ва биттадан очкога эга бўлишди. Бундай ўйинларда голлар бўлиши учун дарвозабонларнинг хатолари ёки рикошетлар рўй бериши, ёки кўплаб стандарт вазиятлар ижро этилиши керак бўлади. Мадрид дербисида эса бундай ҳолатлар кузатилмади, ўйиндан эса битта хавфли вазият яратилди: Бенземанинг бош билан йўллаган зарбаси. Тенг ўйин, бунинг учун нафақат Зиданни, балки ўйин давомида меҳмонлар ҳимоясини қандай қилиб бузиб ўтиш ҳақида ўйлаган Симеонени ҳам эътироф этиш керак.\n«Реал», «Атлетико» ва «Барселона» бир-биридан минимал фарқларни сақлаган ҳолда давом этади. Ҳали ҳеч бир жамоа ўз ўйинини бир тизимга қўйиб ололгани йўқ. Бош соврин учун кураш ушбу уч жамоа ўртасидагина кечади, дейишга ҳали эрта, бу жамоаларнинг очко йўқотишлари бошқа жамоаларга ҳам имконият тақдим этмоқда.


Ироқдаги шиа мазҳабига мансуб сиëсатчилар сунний мусулмонларни сайловни бойкот қилмасликка чақирдилар.\nСуннийлар етакчилари 30 январга режаланган сайлов Ироқда барқарорлик учун кафолат йўқлиги учун бошқа муддатга кўчирилиши керак деб ҳисоблашади.\nИроқ расмийлари барқарорлик ўрнатиш юзасидан қатор тадбирлар амалга оширилишини айтишмоқда.\nСайлов пайтида транспорт қатнови чеклаб қўйилиши ана шу тадбирлардан бири сифатида кўрилмоқда.\nСайловда Ироқ шиалари номзоди Али Систоний гуруҳи ғолиб бўлиши таҳмин қилинмоқда.